RIALACHÁN (AE) 2019/1241 Ó PHARLAIMINT NA hEORPA AGUS ÓN gCOMHAIRLE

an 20 Meitheamh 2019

maidir le hacmhainní iascaigh a chaomhnú agus éiceachórais mhuirí a chosaint trí bhearta teicniúla, lena leasaítear Rialacháin (CE) Uimh. 2019/2006 agus (CE) Uimh. 1224/2009 ón gComhairle agus Rialacháin (AE) Uimh. 1380/2013, (AE) 2016/1139, (AE) 2018/973, (AE) 2019/472 agus (AE) 2019/1022 ó Pharlaimint na hEorpa agus ón gComhairle, agus lena n-aisghairtear Rialacháin (CE) Uimh. 894/97, (CE) Uimh. 850/98, (CE) Uimh. 2549/2000, (CE) Uimh. 254/2002, (CE) Uimh. 812/2004 agus (CE) Uimh. 2187/2005 ón gComhairle

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(2) de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na parlaimintí náisiúnta,

Ag féachaint don tuairim ó Choiste Eacnamaíoch agus Sóisialta na hEorpa (1),

Ag féachaint don tuairim ó Choiste na Réigiún (2),

Ag gníomhú dóibh i gcomhréir leis an ngnáthnós imeachta reachtach (3),

De bharr an mhéid seo a leanas:

(1) Le Rialachán (AE) Uimh. 1380/2013 ó Pharlaimint na hEorpa agus ón gComhairle (4), bunaítear Comhbheartas Iascaigh (CBI) chun acmhainní iascaigh a chaomhnú agus a shaothrú go hinbhuanaithe.

(2) Is éard is bearta teicniúla ann uirlisí lena dtacaítear le cur chun feidhme CBI. Tá léirithe ag meastóireacht ar an struchtúr rialála atá ann faoi láthair maidir le bearta teicniúla nach dócha go mbainfear spriocanna CBI amach agus gur cheart cur chuige nua a ghlacadh ina leith chun éifeachtacht na mbeart teicniúil a mhéadú, trí bhéim a leagan ar an struchtúr rialachais a oiriúnú.

(3) Is gá creat a fhorbairt le bearta teicniúla a rialáil. Leis an gcreat sin ba cheart, ar thaobh amháin, rialacha ginearálta a bhunú a bheadh infheidhme maidir le huiscí uile an Aontais agus, ar an taobh eile, foráil a dhéanamh maidir le bearta teicniúla aghlacadh, a gcuirfí sainiúlachtaí réigiúnacha iascach san áireamh iontu trí bhíthin phróiseas an réigiúnaithe a tugadh isteach faoi Rialachán (AE) Uimh. 1380/2013.

(4) Ba cheart a chumhdach leis an gcreat acmhainní iascaigh a ghabháil agus a thabhairt i dtír mar aon le hoibriú trealaimh iascaireachta agus idirghníomhú gníomhaíochtaí iascaireachta le héiceachórais mhuirí.

(5) Ba cheart feidhm a bheith ag an Rialachán seo maidir le hoibríochtaí iascaireachta in uiscí an Aontais a dhéanann soithí de chuid an Aontais, soithí iascaireachta tríú tír agus náisiúnaigh de na Ballstáit – gan dochar don phríomhfhreagracht atá ar an mBratstát – agus maidir le soithí iascaireachta de chuid an Aontais atá ag oibriú in uiscí an Aontais sna réigiúin is forimeallaí dá dtagraítear sa chéad mhír d’Airteagal 394 den Chonradh ar Fheidhmiú an Aontais Eorpaigh (CFAE). Ba cheart feidhm a bheith aige freisin, i leith soithí iascaireachta de chuid an Aontais agus náisiúnaigh na mBallstát, in uiscí nach de chuid an Aontais iad maidir le bearta teicniúla arna nglacadh do Limistéar Rialála an Choimisiúin um Iascach an Atlantaigh Thoir Thuaidh (NEAFC) agus do Limistéar Chomhaontú an Choimisiúin Iascaigh Ghinearálta don Mheánmhuir (CIGM).

(6) Nuair is ábhartha, ba cheart feidhm a bheith ag bearta teicniúla maidir leis an iascaireacht áineasa a bhféadfadh mórthionchar a bheith aici ar stoic de speicis éisc agus de shliogéisc.

(7) Leis na bearta teicniúla, ba cheart rannchuidiú le roinnt de spriocanna CBI a bhaint amach, mar atá, iascaireacht a dhéanamh ag leibhéil uastáirgeachta inbhuanaithe, gabhálacha de thaisme a laghdú agus deireadh a chur le hábhair mhuirí aischurtha, agus rannchuidiú leis an dea-stádas comhshaoil a bhaint amach a leagtar amach i dTreoir 2008/56/CE ó Pharlaimint na hEorpa agus ón gComhairle (5).

(8) Le bearta teicniúla, ba cheart cur go sonrach le cosaint a thabhairt d’éisc óga agus do chomhbhailiúcháin d’éisc sceite de speicis mhuirí trí threalamh iascaireachta roghnaíche a úsáid agus trí bhearta a úsáid maidir le gabhálacha de thaisme a sheachaint. Le bearta teicniúla, ba cheart a laghdú freisin, a oiread is féidir, an tionchar a bhíonn ag trealamh iascaireachta ar éiceachórais mhuirí, agus go háirithe ar speicis íogaire agus gnáthóga íogaire, lena n-áirítear, i gcás inarb iomchuí, trí dhreasachtaí a úsáid. Ba cheart dóibh rannchuidiú freisin le bearta bainistíochta a chur ar bun ar mhaithe leis na hoibleagáidí a leagtar síos le Treoir 92/43/CEE ón gComhairle (6) agus Treoracha 2008/56/CE agus 2009/147/CE ó Pharlaimint na hEorpa agus ón gComhairle (7) a chomhlíonadh.

(9) Chun meastóireacht a dhéanamh ar éifeachtacht beart teicniúil, ba cheart spriocanna maidir leis an leibhéal de ghabhálacha de thaisme, go háirithe maidir le gabhálacha speiceas muirí faoi bhun íosmhéid tagartha caomhnaithe, maidir le leibhéal na ngabhálacha de thaisme de speicis íogaire agus maidir le fairsinge na ngnáthóg sin ar ghrinneall na farraige a ndéanann an iascaireacht dochar dóibh a bhunú. Ba cheart do na spriocanna sin cuspóirí CBI, reachtaíocht chomhshaoil an Aontais – go háirithe Treoir 92/43/CEE agus Treoir 2000/60/CE ó Pharlaimint na hEorpa agus ón gComhairle (8) – agus dea-chleachtais idirnáisiúnta a léiriú.

(10) Chun aonfhoirmeacht a áirithiú maidir le léiriú agus cur chun feidhme rialacha teicniúla, ba cheart na sainmhínithe ar threalamh iascaireachta agus ar oibríochtaí iascaireachta atá sna rialacháin maidir le bearta teicniúla atá ann cheana a thabhairt cothrom le dáta agus a chomhdhlúthú.

(11) Maidir le trealamh iascaireachta díobhálach áirithe nó modhanna iascaireachta díobhálacha áirithe ina mbaintear feidhm as pléascáin, nimheanna, substaintí támhaithe, sruth leictreach, casúir neomatacha nó fearais buailte eile, trealamh tarraingthe agus alpairí a úsáidtear chun coiréal dearg a shaothrú nó cineálacha eile coiréil nó speicis atá dealraitheach le coiréal a shaothrú agus ga-ghunnaí áirithe, ba cheart iad a thoirmeasc. Níor cheart a cheadú speiceas muirí ar bith a gabhadh le trealamh den sórt sin nó modhanna den sórt sin sin a dhíol, a chur ar taispeáint ná a chur ar díol i gcás ina bhfuil siad seo toirmeasctha faoin Rialachán seo.

(12) Ba cheart go bhféadfaí bíogthrál leictreach a úsáid go fóill i rith idirthréimhse go dtí an 30 Meitheamh 2021 agus de réir coinníollacha dochta áirithe.

(13) I bhfianaise na comhairle ón gCoiste Eolaíoch, Teicniúil agus Eacnamaíoch um Iascach (CETEI), ba cheart rialacha comhchoiteanna áirithe a bhunú lena leagtar amach srianta ar threalamh tarraingthe a úsáid agus ar dhéanamh soc-fhoirceann, chun cosc a chur ar dhroch-chleachtais as a dtagann iascaireacht nach iascaireacht roghnaíoch í.

(14) Ionas go bhféadfar cosc a chur ar úsáid sruthlíonta, ar féidir feidhm a bhaint astu chun iascaireacht a dhéanamh ar fud limistéir mhóra agus lenar féidir méideanna móra de speicis íogaire a ghabháil, ba cheart comhdhlúthú a dhéanamh ar na srianta atá ann i láthair na huaire ar threalamh iascaireachta den sórt sin a úsáid.

(15) I bhfianaise na comhairle ó CETEI, iascaireacht a dhéanamh le heangacha éighníomhacha i ranna 3a, 6a, 6b, 7b, 7c, 7j agus 7k de CITM agus i bhforanna 8, 9, 10 agus 11 de CITM soir ó 27 I in uiscí ar mó ná 200 méadar a ndoimhneacht chairte, ba cheart di leanúint de bheith toirmiscthe, chun cosaint a thabhairt do speicis íogaire domhainfharraige, faoi réir maoluithe áirithe.

(16) I gcás speicis éisc neamhchoitianta áirithe, amhail speicis siorcanna agus speicis roc áirithe, is féidir go mbeadh gníomhaíocht theoranta iascaireachta, dá laghad féin í, ina baol tromchúiseach do chaomhnú na speiceas sin. D’fhonn iad a chosaint ba cheart go dtabharfaí isteach toirmeasc ginearálta ar speicis den sórt sin a iascach.

(17) Chun dianchosaint a thabhairt do speicis mhuirí íogaire, amhail mamaigh mhuirí, éanlaith mhara agus réiptílí muirí, dá bhforáiltear i dTreoir 92/43/CEE agus Treoir 2009/147/CE, ba cheart do na Ballstáit bearta maolaithe a chur ar bun chun gabhálacha de na speicis sin le trealamh iascaireachta a laghdú a oiread is féidir agus, nuair is féidir, deireadh a chur leo.

(18) Chun leanúint de bheith ag cosaint gnáthóga muirí íogaire atá suite amach ó chóstaí na hÉireann agus na Ríochta Aontaithe, agus timpeall ar na hAsóir, Maidéara agus na hOileáin Chanáracha, agus i Limistéar Rialála NEAFC freisin, ba cheart na srianta maidir le trealamh iascaireachta grinnill a úsáid a choinneáil mar atá i láthair na huaire.

(19) I gcás ina sainaithnítear gnáthóga eile den sórt sin le comhairle eolaíoch, ba cheart an fhéidearthacht a bheith ann srianta dá samhail a thabhairt isteach chun na gnáthóga sin a chosaint.

(20) I gcomhréir le Rialachán (AE) Uimh. 1380/2013, ba cheart íosmhéideanna tagartha caomhnaithe a bhunú chun a áirithiú go gcosnófar éisc óga de speicis mhuirí agus chun críche limistéir aisghabhála stoc éisc a bhunú, agus chun críche íosmhéideanna margaíochta.

(21) Ba cheart an chaoi le méid speiceas muirí a thomhas a shainiú.

(22) Ba cheart an fhéidearthacht a bheith ann do na Ballstáit treoirthionscadail a dhéanamh agus é mar aidhm bealaí a iniúchadh chun gabhálacha de thaisme a sheachaint, a íoslaghdú agus deireadh a chur leo. I gcásanna ina dtugann torthaí na dtionscadal nó na comhairle eolaíche sin le fios go bhfuil gabhálacha móra de thaisme ann, ba cheart do na Ballstáit féachaint le bearta teicniúla a dhéanamh chun gabhálacha den sórt sin a laghdú.

(23) Leis an Rialachán seo, ba cheart caighdeáin bhonnlíne a bhunú do gach imchuach farraige. Is ar bhearta teicniúla atá ann cheana atá na caighdeáin bhonnlíne sin bunaithe, agus an chomhairle ó CETEI agus tuairimí na ngeallsealbhóirí á gcur san áireamh. Ba cheart a chuimsiú leis na caighdeáin sin mogallmhéideanna íosta trealaimh tharraingthe agus líonta éighníomhacha, íosmhéideanna tagartha caomhantais, limistéir iata nó shrianta, agus bearta caomhnaithe dúlra chun gabhálacha speiceas íogair a mhaolú i limistéir áirithe agus aon bheart teicniúil eile atá ann cheana a bhaineann le réigiún ar leith.

(24) Ba cheart an deis a bheith ag na Ballstáit moltaí comhpháirteacha a fhorbairt le haghaidh bearta teicniúla iomchuí a bheadh ag imeacht ó na bonnlínte sin i gcomhréir le próiseas an réigiúnaithe a leagtar amachi Rialachán (AE) Uimh. 1380/2013, agus iad bunaithe ar fhianaise eolaíoch.

(25) Ba cheart é a bheith mar thoradh ar a leithéid de bhearta teicniúla réigiúnacha, ar a laghad, go mbeadh tairbhí ann ar mhaithe le caomhnú acmhainní bitheolaíocha muirí a bheidh coibhéiseach, ar a laghad, leis na cinn a sholáthraítear leis na caighdeáin bhonnlíne, go háirithe a fhad a bhaineann le patrúin saothraithe agus leis an leibhéal cosanta a thugtar do speicis íogaire agus do ghnáthóga íogaire.

(26) Agus moltaí comhpháirteacha á bhforbairt acu i leith saintréithe trealaimh atá roghnaíoch ó thaobh méide agus speicis agus atá mar rogha ar mhogallmhéideanna íosta, ba cheart do ghrúpaí réigiúnacha Ballstát a áirithiú go mbeidh mar thoradh ar bhearta den sórt sin, ar a laghad, saintréithe roghnaíochta atá ar aon dul leis an trealamh íosta nó níos fearr ná é.

(27) Agus moltaí comhpháirteacha á bhforbairt acu i leith limistéir shrianta d’fhonn éisc óga agus comhbhailiúcháin d’éisc sceite a chosaint, ba cheart do ghrúpaí réigiúnacha Ballstát na cuspóirí, an fhairsinge gheografach agus fad ama iamh, chomh maith leis na srianta trealaimh agus socruithe rialaithe agus faireacháin a shainiú ina moltaí comhpháirteacha.

(28) Agus moltaí comhpháirteacha á bhforbairt acu i leith íosmhéideanna tagartha caomhnaithe, ba cheart do ghrúpaí réigiúnacha Ballstát a áirithiú go n-urramaítear cuspóir CBI maidir le héisc óga de speicis mhuirí a chosaint, agus á áirithiú nach saobhtar an margadh ar aon bhealach leo agus nach gcruthaítear margadh le haghaidh éisc atá faoi bhun íosmhéideanna tagartha caomhnaithe.

(29) Ba cheart go gceadófaí iaimh fhíor-ama a chruthú maille le forálacha maidir le hathrú láithreach anuas orthu sin trí bhíthin réigiúnú d’fhonn speicis íogaire, éisc óga nó comhbhailiúcháin d’éisc sceite a chosaint. Ba cheart go saineofaí sna moltaí iomchuí comhpháirteacha na coinníollacha a bhaineann le limistéir den sórt sin a chur ar bun, lena n-áirítear an fhairsinge gheografach, agus fad ama iamh, chomh maith leis na socruithe rialaithe agus faireacháin.

(30) Ar bhonn measúnú ar an tionchar a bhíonn ag trealamh nuálach, d’fhéadfaí úsáid trealaimh nuálaigh den sórt sin, nó leathnú na húsáide sin, a bheith ina rogha sna moltaí comhpháirteacha ó ghrúpaí réigiúnacha Ballstát. Níor cheart go gceadófaí trealamh iascaireachta nuálach a úsáid i gcás ina léireoidh measúnú eolaíoch go dtiocfadh den úsáid sin tionchair dhiúltacha shuntasacha ar ghnáthóga íogaire agus ar speicis nach spriocspeicis iad.

(31) Agus moltaí comhpháirteacha á bhforbairt acu i leith speicis agus gnáthóga íogaire a chosaint, ba cheart a ligean do na Ballstáit bearta breise maolúcháin a fhorbairt ar mhaithe le tionchair na hiascaireachta ar speicis agus ar ghnáthóga den sórt sin a laghdú. I gcás ina léiríonn fianaise eolaíoch gurb ann do bhagairt thromchúiseach ar stádas caomhnaithe na speiceas agus na ngnáthóg íogair sin, ba cheart do na Ballstáit srianta breise a thabhairt isteach ar threalamh iascaireachta áirithe a dhéanamh agus a oibriú nó toirmeasc iomlán ar a n-úsáid i limistéar áirithe a thabhairt isteach. Go háirithe, d’fhéadfaí srianta den sórt sin a chur i bhfeidhm maidir le sruthlíonta a úsáid, ar gabhadh leo i limistéir áirithe méideanna móra de speicis íogaire.

(32) Ceadaítear le Rialachán (AE) Uimh. 1380/2013 pleananna aischuir sealadacha a bhunú le haghaidh chur chun feidhme na hoibleagáide gabhálacha a thabhairt i dtír, i gcás nach bhfuil aon plean ilbhliantúil i bhfeidhm don iascach atá i dtrácht,. Ba cheart go gceadófaí mar chuid de phleananna den sórt sin bearta teicniúla a bhunú a bhfuil dlúthbhaint acu le cur chun feidhme na hoibleagáide gabhálacha a thabhairt i dtír agus a bhfuil sé mar aidhm leo roghnaíocht a mhéadú agus gabhálacha de thaisme a laghdú, a mhéid is féidir.

(33) Ba cheart féidearthacht a bheith ann treoirthionscadail a dhéanamh i ndáil le gabhálacha agus ábhar aischurtha a dhoiciméadú ina n-iomláine. Féadfaidh tionscadail den sórt sin maoluithe ó na rialacha maidir le mogallmhéideanna a leagtar síos sa Rialachán seo a áireamh, sa mhéid is go gcabhraíonn siad le cuspóirí agus spriocanna an Rialacháin seo a bhaint amach.

(34) Ba cheart forálacha áirithe maidir le bearta teicniúla a ghlac NEAFC a bheith san áireamh sa Rialachán seo.

(35) Ionas nach gcuirfear bac ar thaighde eolaíoch ná athstocáil dhíreach agus trasphlandú, níor cheart feidhm a bheith ag na bearta teicniúla dá bhforáiltear sa Rialacháin seo maidir le hoibríochtaí a d’fhéadfadh a bheith riachtanach chun tabhairt faoi ghníomhaíochtaí den sórt sin. Go háirithe, nuair a bhíonn gá ag oibríochtaí iascaireachta le maolú den sórt sin ó na bearta teicniúla faoin rialachán seo ar mhaithe le taighde eolaíoch, ba cheart dóibh a bheith faoi réir coinníollacha iomchuí.

(36) Ba cheart an chumhacht chun gníomhartha a ghlacadh i gcomhréir le hAirteagal 290 CFAE a tharmligean chuig an gCoimisiún i dtaca le bearta áirithe a ghlacadh maidir leis an iascaireacht áineasa, srianta ar threalamh tarraingthe, speicis agus gnáthóga íogaire, liosta na n-iasc agus na sliogiasc a bhfuil toirmeasc ar iascaireacht dhírithe a dhéanamh orthu, an sainmhíniú ar iascaireacht dhírithe, treoirthionscadail i ndáil le gabhálacha agus ábhar aischurtha a dhoiciméadú ina n-iomláine, agus bearta teicniúla mar chuid de phleananna aischuir sealadacha, agus maidir le híosmhéideanna tagartha caomhnaithe, mogallmhéideanna, limistéir iata agus bearta teicniúla eile in imchuacha farraige áirithe, bearta maolúcháin do speicis íogaire agus liosta na speiceas atá ina stoic príomhtháscaire. Tá sé tábhachtach, go háirithe, go rachadh an Coimisiún i mbun comhairliúcháin iomchuí le linn a chuid ullmhúcháin, lena n-áirítear ar leibhéal na saineolaithe, agus go ndéanfar na comharliúcháin sin i gcomhréir leis na prionsabail a leagtar síos i gComhaontú Idirinstitiúideach an 13 Aibreán 2016 maidir le Reachtóireacht Níos Fearr (9). Go sonrach, chun rannpháirtíocht chomhionann in ullmhú na ngníomhartha tarmligthe a áirithiú, faigheann Parlaimint na hEorpa agus an Chomhairle na doiciméid uile ag an am céanna leis na saineolaithe sna Ballstáit, agus bíonn rochtain chórasach ag a gcuid saineolaithe ar chruinnithe ghrúpaí saineolaithe an Choimisiúin a bhíonn ag déileáil le hullmhú na ngníomhartha tarmligthe.

(37) Chun coinníollacha aonfhoirmeacha a áirithiú maidir leis an Rialachán seo a chur chun feidhme, ba cheart cumhachtaí cur chun feidhme a thabhairt don Choimisiún i ndáil le sonrú gaireas a bhunú a laghdaíonn caitheamh agus cuimilt, a chuireann le héalú gabhálacha as an gcuid tosaigh den trealamh tarraingthe nó a chuireann srian leis sin; sonraíocht a shainiú i gcomhair na ngaireas roghnúcháin atá ceangailte de threalamh sainithe íosta; sonraíochtaí a shainiú i gcomhair an bhíogthráil leictreonaigh; srianta a shainiú maidir le tógáil trealaimh agus maidir leis na bearta rialaithe agus faireacháin atá le glacadh ag an mBallstát brataí; rialacha a shainiú maidir le: bearta rialaithe agus faireacháin atá le glacadh ag an mBallstát brataí i leith úsáid a bhaint as trealamh éighníomhach ag doimhneacht idir 200 agus 600 m, na bearta rialaithe agus faireacháin atá le glacadh i gcás limistéir iata nó shrianta, agus tréithe comharthaíochta agus cur chun feidhme a bhaineann le gairis a úsáidtear chun céiticigh a choinneáil ó eangacha éighníomhacha agus modhanna a úsáidtear chun gabhálacha de thaisme d’éanlaith mhara, de reiptílí muirí agus de thurtair a laghdú, chun na coinníollacha sin uile a áirithiú. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle (10).

(38) Faoin 31 Nollaig 2020 agus gach tríú bliain as sin amach, ba cheart don Choimisiún tuairisciú do Pharlaimint na hEorpa agus don Chomhairle maidir le cur chun feidhme an Rialacháin seo, ar bhonn na faisnéise a sholáthróidh na Ballstáit agus na Comhairlí Comhairleacha iomchuí agus tar éis do CETEI meastóireacht a dhéanamh air. Leis an tuarascáil sin, ba cheart measúnú a dhéanamh ar a mhéid a rannchuidigh bearta teicniúla ar an leibhéal réigiúnach agus ar leibhéal an Aontais araon le cuspóirí agus spriocanna an Rialacháin seo a bhaint amach.

(39) Chun críche na tuarascála sin, ba cheart táscairí leordhóthanacha roghnaíochta amhail coincheap eolaíoch na roghnaíochta optamaí (Lopt) a úsáid mar uirlis tagartha chun faireachán a dhéanamh ar an dul chun cinn thar thréimhse ama chun go mbainfear amach cuspóirí reatha CBI gabhálacha de thaisme a íoslaghdú. Sa mhéid sin, ní spriocanna ceangailteacha iad na táscairí sin, ach uirlisí faireacháin a d’fhéadfadh cur le pléití nó cinntí go réigiúnach. Ba cheart na táscairí agus na luachanna a úsáidtear dá gcur chun feidhme a iarraidh ar chomhlachtaí iomchuí eolaíocha maidir le roinnt stoc atá mar phríomhtháscairí, a chuirfeadh san áireamh chomh maith iascaigh mheasctha agus buaiceanna earcaíochta. D’fhéadfadh an Coimisiún na táscairí sin a chur san áireamh sa tuarascáil ar chur chun feidhme an Rialacháin seo. Ba cheart na speicis ghrinnill a bhainistítear de réir na dteorainneacha gabhála a chur san áireamh i liosta na stoc is príomhtháscairí, agus tábhacht choibhéiseach tabhairt i dtír, an ábhair mhuirí aischurtha agus ábharthacht an iascaigh maidir le gach imchuach farraige á gcur san áireamh.

(40) Ba cheart tagairt a dhéanamh sa tuarascáil ón gCoimisiún chomh maith do chomhairle ó CITM maidir leis an dul chun cinn atá déanta ag tresalamh nuálach nó tionchar trealaimh nuálaigh. Tiocfar ar thátal freisin sa tuarascáil i dtaca leis na tairbhí d’éiceachórais mhuirí, do ghnáthóga íogaire agus don roghnaíocht agus i dtaca leis na tionchair dhiúltacha orthu sin.

(41) Ar bhonn na tuarascála ón gCoimisiún, i gcás ina léireofar le fianaise nach bhfuil na cuspóirí agus na spriocanna sin á mbaint amach ar an leibhéal réigiúnach, ba cheart do Bhallstáit laistigh den réigiún sin plean a chur isteach ag leagan amach na mbeart ceartaitheach nach mór a dhéanamh lena áirithiú go mbainfear na cuspóirí agus na spriocanna sin amach. Ba cheart don Choimisiún freisin aon leasú riachtanach ar an Rialachán seo a mholadh do Pharlaimint na hEorpa agus don Chomhairle ar bhonn na tuarascála sin.

(42) I bhfianaise líon na leasuithe atá le déanamh agus a thábhachtaí atá siad, ba cheart Rialacháin (CE) Uimh. 894/97 (11), (CE) Uimh. 850/98 (12), (CE) Uimh. 2549/2000 (13), (CE) Uimh. 254/2002 (14), (CE) Uimh. 812/2004 (15) agus (CE) Uimh. 2187/2005 (16) ón gComhairle a aisghairm.

(43) Ba cheart Rialacháin (CE) Uimh. 1967/2006 (17), agus (CE) Uimh. 1224/2009 (18) ón gComhairle agus Rialachán (AE) Uimh. 1380/2013 ó Pharlaimint na hEorpa agus ón gComhairle a leasú dá réir sin.

(44) Tá sé de chumhacht ag an gCoimisiún i láthair na huaire bearta teicniúla a ghlacadh agus a leasú ar an leibhéal réigiúnach faoi Rialacháin (AE) 2016/1139 (19), (AE) 2018/973 (20), (AE) 2019/472 (21) agus (AE) 2019/1022 (22) ó Pharlaimint na hEorpa agus ón gComhairle, lena mbunaítear na pleananna ilbhliantúla do Mhuir Bhailt, don Mhuir Thuaidh, d’Uiscí an Iarthair agus don Mheánmhuir Thiar. Chun raon feidhme na gcumhachtuithe faoi seach a shoiléiriú, agus chun a shonrú go gcloífidh gníomhartha tarmligthe a ghlactar faoi na cumhachtuithe dá bhforáiltear sna Rialacháin sin le ceanglais áirithe a leagtar amach sa Rialachán seo, ba cheart na Rialacháin sin a leasú ar mhaithe le deimhneacht dhlíthiúil,

TAR ÉIS AN RIALACHÁN SEO A GHLACADH:

CAIBIDIL I

FORÁLACHA GINEARÁLTA

Airteagal 1 Ábhar Leagtar síos leis an Rialachán seo bearta teicniúla maidir leis an méid seo a leanas: (a) acmhainní bitheolaíocha muirí a ghabháil agus a thabhairt i dtír; (b) oibriú trealaimh iascaireachta; agus (c) idirghníomhú gníomhaíochtaí iascaireachta le héiceachórais mhuirí.

Airteagal 2 Raon Feidhme 1. Beidh feidhm ag an Rialachán seo maidir le gníomhaíochtaí a bhíonn ar bun ag soithí iascaireachta de chuid an Aontais agus ag náisiúnaigh de na Ballstáit, gan dochar don phríomhfhreagracht atá ar an mBratstát, sna limistéir iascaireachta dá dtagraítear in Airteagal 5, agus ag soithí iascaireachta a mbíonn bratach tríú tíortha ar foluain acu, agus atá cláraithe i dtríú tíortha, le linn dóibh bheith ag iascaireacht in uiscí an Aontais. 2. Beidh feidhm freisin ag Airteagail 7, 10, 11 agus 12 maidir leis an iascaireacht áineasa. I gcásanna ina mbíonn tionchar suntasach ag an iascaireacht áineasa i réigiún ar leith, tugtar de chumhacht don Choimisiún gníomhartha tarmligthe a ghlacadh de bhun Airteagal 15 den Rialachán seo agus i gcomhréir le hAirteagal 29 chun an Rialachán seo a leasú trína fhoráil go mbeidh feidhm ag forálacha ábhartha Airteagal 13 nó ag codanna A nó C d’Iarscríbhinní V go X maidir leis an iascaireacht áineasa chomh maith. 3. Faoi réir na gcoinníollacha a leagtar amach in Airteagail 25 agus 26, ní bheidh feidhm ag na bearta teicniúla a leagtar amach sa Rialachán seo maidir le hoibríochtaí iascaireachta a dhéantar chun na gcríoch seo a leanas agus chun na gcríoch sin amháin: (a) imscrúduithe eolaíocha; agus (b) athstocáil dhíreach nó trasphlandú speiceas muirí.

Airteagal 3 Cuspóirí 1. Agus iad ina n-uirlisí atá ann le tacú le cur chun feidhme CBI, cuirfidh bearta teicniúla le cuspóirí CBI a leagtar amach i bhforálacha infheidhme Airteagal 2 de Rialachán (AE) Uimh. 1380/2013. 2. Is éard a bheidh mar aidhm ag bearta teicniúla go háirithe cur leis na spriocanna seo a leanas a bhaint amach: (a) patrúin saothraithe a bharrfheabhsú d’fhonn cosaint a thabhairt d’éisc óga agus do chomhbhailiúcháin d’éisc sceite d’acmhainní bitheolaíocha muirí; (b) a áirithiú go laghdófar gabhálacha de thaisme de na speicis mhuirí íogaire, lena n-áirítear na cinn sin a liostaítear i dTreoracha 92/43/CEE agus 2009/147/CE, a ghabhtar de thoradh iascaireachta agus, nuair is féidir, go gcuirfear deireadh leo sa chaoi nach bagairt ar stádas caomhnaithe na speiceas sin iad; (c) a áirithiú, lena n-áirítear trí dhreasachtaí iomchuí a úsáid, go ndéanfar tionchair dhiúltacha comhshaoil an iascaigh ar ghnáthóga muirí a íoslaghdú; (d) bearta bainistithe iascach a bheith i bhfeidhm chun críocha cloí le Treoracha 92/43/CEE, 2000/60/CE, 2008/56/CE, go háirithe d’fhonn dea-stádas comhshaoil a bhaint amach i gcomhréir le hAirteagal 9(1) den Treoir sin, agus 2009/147/CE.

Airteagal 4 Spriocanna 1. Is éard a bheidh mar aidhm le bearta teicniúla a áirithiú: (a) go ndéanfar gabhálacha speiceas muirí faoi bhun íosmhéid tagartha caomhnaithe a laghdú a mhéid is féidir i gcomhréir le hAirteagal 2(2) de Rialachán (AE) Uimh. 1380/2013; (b) nach sáróidh gabhálacha de thaisme de mhamaigh mhuirí, de reiptílí muirí, d’éanlaith mhara agus de speicis eile nach ndéantar saothrú tráchtála orthu, na leibhéil dá bhforáiltear le reachtaíocht an Aontais agus le comhaontuithe idirnáisiúnta atá ina gceangal ar an Aontas; (c) go mbeidh na tionchair chomhshaoil a bhíonn ag gníomhaíochtaí iascaireachta ar ghnáthóga ar ghrinneall na farraige i gcomhréir le pointe (j) d’Airteagal 2(5) de Rialachán (AE) Uimh. 1380/2013. 2. Déanfar athbhreithniú ar a mhéid a rinneadh dul chun cinn i dtreo na spriocanna sin mar chuid den phróiseas tuairiscithe a leagtar amach in Airteagal 31.

Airteagal 5 Sainmhínithe ar limistéir iascaireachta Chun críocha an Rialacháin seo, beidh feidhm ag na sainmhínithe geografacha ar limistéir iascaireachta seo a leanas: (a) ciallaíonn “an Mhuir Thuaidh” uiscí an Aontais i ranna (23) 2a agus 3a de CITM agus i bhfolimistéar 4 de CITM; (b) ciallaíonn “Muir Bhailt” uiscí an Aontais i ranna 3b, 3c agus 3d de CITM; (c) Ciallaíonn “Uiscí an Iarthuaiscirt” uiscí an Aontais i bhfolimistéir 5, 6 agus 7 de CITM; (d) ciallaíonn “Uiscí an Iardheiscirt” folimistéir 8, 9 agus 10 de CITM (uiscí an Aontais) agus limistéir (24) 34.1.1, 34.1.2 agus 34.2.0 CECAF (uiscí an Aontais); (e) ciallaíonn “an Mheánmhuir” uiscí farraige na Meánmhara soir ó líne 5°36′ I; (f) ciallaíonn “an Mhuir Dhubh” uiscí i bhfolimistéar geografach 29 de CIGM mar atá sainithe in Iarscríbhinn I a ghabhann le Rialachán (AE) Uimh. 1343/2011 ó Pharlaimint na hEorpa agus ón gComhairle (25); (g) Ciallaíonn “uiscí an Aontais san Aigéan Indiach agus san Atlantach Thiar” uiscí thar timpeall ar Ghuadalúip, Guáin na Fraince, Martinique, La Réunion agus Saint-Martin faoi cheannasacht nó faoi dhlínse Ballstáit; (h) ciallaíonn “Limistéar Rialála NEAFC” na huiscí sin de chuid Limistéar Coinbhinsiúin NEAFC atá lasmuigh de na huiscí atá faoi dhlínse iascaigh na bPáirtithe Conarthacha mar a shainítear iad i Rialachán (AE) Uimh. 1236/2010 ó Pharlaimint na hEorpa agus ón gComhairle (26); (i) ciallaíonn “limistéar Chomhaontú CIGM” an Mheánmhuir agus an Mhuir Dhubh agus a n-uiscí cónascacha, mar a shainítear iad i Rialachán (AE) Uimh. 1343/2011 ó Pharlaimint na hEorpa agus ón gComhairle.

Airteagal 6 Sainmhínithe Chun críocha an Rialacháin seo, agus sa bhreis ar na sainmhínithe a leagtar amach in Airteagal 4 de Rialachán (AE) Uimh. 1380/2013, beidh feidhm ag na sainmhínithe seo a leanas: (1) ciallaíonn “patrún saothraithe” an chaoi a dháiltear básmhaireacht san iascaireacht thar phróifíl aoise agus faid stoic; (2) ciallaíonn “roghnaíocht” cainníocht arna sloinneadh mar dhóchúlacht go ngabhfar acmhainní bitheolaíocha muirí de mhéid áirithe agus/nó de speiceas áirithe; (3) ciallaíonn “iascaireacht dhírithe” iarracht iascaireachta a dhírítear ar speiceas nó grúpa speiceas ar leith agus a fhéadfar a shonrú a thuilleadh ar an leibhéal réigiúnach i ngníomhartha tarmligthe arna nglacadh de bhun Airteagal 27(7) den Rialachán seo; (4) ciallaíonn “dea-stádas comhshaoil” stádas comhshaoil na n-uiscí mara mar a shainmhínítear é i bpointe 5 d’Airteagal 3 de Threoir 2008/56/CE; (5) ciallaíonn “stádas caomhnaithe speicis” iomlán na dtionchar a imrítear ar an speiceas lena mbaineann a fhéadfaidh tionchar a imirt ar dháileadh fadtéarmach agus ar fhlúirse fhadtéarmach a líonta; (6) Ciallaíonn “stádas caomhnaithe gnáthóige” iomlán na dtionchar a imrítear ar ghnáthóg nádúrtha agus ar a speicis thipiciúla a fhéadfaidh difear a dhéanamh do dháileadh nádúrtha fadtéarmach, struchtúr nádúrtha fadtéarmach agus feidhmeanna nádúrtha fadtéarmacha na gnáthóige agus do mharthanas fadtéarmach a speiceas tipiciúil; (7) ciallaíonn “gnáthóg íogair” gnáthóg a ndéanann an brú a eascraíonn as gníomhaíochtaí daonna, lena n-áirítear gníomhaíochtaí iascaireachta, difear dochrach dá stádas caomhnaithe, lena n-áirítear fairsinge na gnáthóige agus staid (struchtúr agus feidhm) a comhpháirteanna bitheacha agus aibitheacha. Áirítear go sonrach ar na gnáthóga íogaire na cineálacha gnáthóg a liostaítear in Iarscríbhinn I, agus gnáthóga na speiceas a liostaítear in Iarscríbhinn II a ghabhann le Treoir 92/43/CEE, gnáthóga na speiceas a liostaítear in Iarscríbhinn I a ghabhann le Treoir 2009/147/CE, gnáthóga a bhfuil sé riachtanach cosaint a thabhairt dóibh chun dea-stádas comhshaoil a bhaint amach faoi Threoir 2008/56/CE agus éiceachórais leochaileacha mhuirí mar a shainmhínítear iad i bpointe (b) d’Airteagal 2 de Rialachán Uimh. 734/2008 ón gComhairle (27); (8) ciallaíonn “speiceas íogair” speiceas a ndéanann an brú a eascraíonn as gníomhaíochtaí daonna, lena n-áirítear gníomhaíochtaí iascaireachta, difear dochrach dá stádas caomhnaithe, lena n-áirítear dá ghnáthóg, dá dháileadh, dá líon nó dá bhail. Áirítear go sonrach ar na speicis íogaire na speicis a liostaítear in Iarscríbhinní II agus IV a ghabhann le Treoir 92/43/CEE, na speicis a chumhdaítear le Treoir 2009/147/CE agus speicis a bhfuil sé riachtanach cosaint a thabhairt dóibh chun dea-stádas comhshaoil a bhaint amach faoi Threoir 2008/56/CE; (9) ciallaíonn “speicis bheaga pheiligeacha” speicis amhail ronnaigh, scadáin, bolmáin, ainseabhaithe, sairdíní, faoitíní gorma, airgintíní, saláin agus torcéisc; (10) ciallaíonn “Comhairlí Comhairleacha” grúpaí geallsealbhóirí a bunaíodh i gcomhréir le hAirteagal 43 de Rialachán (AE) Uimh. 1380/2013; (11) ciallaíonn “trál” trealamh iascaireachta a bhíonn á tharraingt go gníomhach ag soitheach iascaireachta amháin nó níos mó agus arb é atá ann líon atá dúnta ar gcúl le mála nó le soc-fhoirceann; (12) ciallaíonn “trealamh tarraingthe” aon tráil, saighní Danmhargacha, dreidirí agus trealamh dá samhail a bhíonn á mbogadh go gníomhach san uisce ag soitheach iascaireachta amháin nó níos mó nó le haon chóras meicnithe eile; (13) ciallaíonn “trál grinnil”’ trál atá ceaptha agus rigeáilte sa chaoi go n-oibreoidh sé ar ghrinneall na farraige nó in aice leis; (14) ciallaíonn “trál grinnill dhá bhád” trál grinnill a bhíonn á tharraingt ag dhá bhád in éineacht, agus leataobh an tráil á tharraingt ag gach bád díobh sin. Is trál é a gcoinnítear a bhéal cothrománach ar oscailt de thoradh an achair idir an dá shoitheach le linn dóibh an trealamh a tharraingt; (15) ciallaíonn “trál peiligeach” trál atá ceaptha agus rigeáilte sa chaoi go n-oibreoidh sé ar meándoimhneacht; (16) ciallaíonn “trál bíoma” trealamh a bhfuil a líon tráil á choinneáil ar oscailt go cothrománach ag bíoma, ag eiteog nó ag gaireas dá samhail; (17) ciallaíonn “bíogthrál leictreach” trál arb é atá ann sruth leictreach a úsáid chun acmhainní bitheolaíocha muirí a ghabháil; (18) ciallaíonn “saighean Dhanmhargach” nó “saighean Albanach” trealamh ciorclaithe agus tarraingthe a oibrítear ó bhád amháin le dhá rópa fhada (rópaí saighne) atá ceaptha chun na héisc a thiomáint i dtreo bhéal na saighne. Is éard atá sa trealamh líon atá cosúil le trál grinnill i dtaca le dearadh; (19) ciallaíonn “saighní cladaigh” líonta timpeallúcháin agus saighní tarraingthe a shocraítear ó bhád agus a tharraingítear i dtreo an chladaigh fad a oibrítear iad ón gcladach nó ó shoitheach a mhúráiltear nó atá ar ancaire cois cladaigh; (20) ciallaíonn “líonta timpeallúcháin” líonta lena ngabhtar éisc trína dtimpeallú ar an dá thaobh agus ón taobh thíos. Féadfaidh braighdeán íochtair a bheith feistithe orthu nó gan a bheith feistithe orthu; (21) ciallaíonn “peaslíonta saighne” nó “líonta fáinne” aon líon timpeallúcháin a bhfuil a bhun tarraingthe le chéile ag braighdeán íochtair atá ag bun an lín, agus an braighdeán sin ag dul trí shraith fáinní ar feadh na téide grinnill, rud a fhágann gur féidir an líon a fháscadh agus a dhúnadh; (22) ciallaíonn “dreidirí” trealamh a bhíonn á tharraingt go gníomhach ag inneall an phríomhbháid (dreidire báid) nó á tharraingt ag crann tochrais innealta soithigh ar ancaire (dreidirí meicnithe) d’fhonn débhlaoscaigh, gastrapóid nó spúinsí a ghabháil, dreidirí arb é atá iontu mála lín nó ciseán miotail suite ar fhráma nó slat dhocht de mhéideanna agus de chruthanna éagsúla agus a bhféadfaidh lann scríobtha de chineál cruinn, faobhrach nó fiaclach a bheith ar an gcuid íochtair díobh, agus a bhféadfaidh scidí agus cláir tumadóireachta a bheith feistithe orthu nó gan a bheith feistithe orthu. Tá dreidirí áirithe ann, agus tá trealamh hiodrálach (dreidirí hiodrálacha) feistithe orthu. Maidir le dreidirí a tharraingítear de láimh nó le crainn tochrais láimhe in uisce éadomhain le cabhair báid nó dá uireasa d’fhonn débhlaoscaigh, gastrapóid nó spúinsí (dreidirí láimhe) a ghabháil, ní mheasfar gur trealamh tarraingthe iad chun críche an Rialacháin seo; (23) ciallaíonn “líonta éighníomhacha” aon chineál lín geolbhaigh, lín fostúcháin nó traimle atá ar ancaire ar ghrinneall na farraige ionas go snámhfaidh éisc isteach iontu agus go rachaidh siad i bhfostú sa líontán nó sa mhogall ann; (24) ciallaíonn “sruthlíon” aon líon geolbhaigh a choinnítear ar bharr na mara nó ag fad áirithe thíos faoi le gairis atá ar snámh, agus a ghluaiseann le sruth uaidh féin nó leis an mbád a bhfuil sé ceangailte de, má tá sé ceangailte de bhád. Féadfaidh gairis a bheith feistithe air a bhfuil sé d’aidhm acu an líon a choinneáil cobhsaí nó a ghluaiseacht le sruth a theorannú; (25) ciallaíonn “eangach gheolbhaigh” líon éighníomhach atá déanta d’aon bhlúire eangaí amháin a choinnítear go ceartingearach ina ionad san uisce le snámháin agus le tomhais; (26) ciallaíonn “líon fostúcháin” líon éighníomhach ina bhfuil blúirí líontáin atá rigeáilte sa chaoi go mbíonn an líontán ar crochadh ar na rópaí d’fhonn níos mó scaoilteachta a bheith sa líontán seachas mar a bheadh i gcás eangach gheolbhaigh; (27) ciallaíonn “líon traimil” líon éighníomhach atá comhdhéanta de shraitheanna éagsúla líontáin nó níos mó a bhfuil dhá shraith ar an taobh amuigh di a bhfuil mogallmhéid mhór iontu, agus leathán de mhogall mín beag istigh eatarthu; (28) ciallaíonn “eangach gheolbhaigh agus traimil in éineacht” aon eangach gheolbhaigh ghrinneallsocraithe in éineacht le traimil arb í an chuid íochtair den eangach í; (29) ciallaíonn “spiléar” trealamh iascaireachta arb é atá ann príomhdhorú ar féidir fad difriúil a bheith ann, agus a bhfuil duáin iomadúla ar fhodhoruithe dá chuid (snúdaí) a bhfuil a spásáil ag brath ar an spriocspeiceas. Is go cothrománach ar ghrinneall na farraige nó in aice le grinneall na farraige, nó go ceartingearach, a bhíonn an príomhdhorú ar ancaire, sin nó bíonn sé ag imeacht le sruth ar bharr an uisce; (30) ciallaíonn “potaí agus cléibh” gaistí atá ceaptha le crústaigh, moilisc, nó iasc a ghabháil, atá i bhfoirm cásanna nó ciseanna a bhfuil breis is bealach isteach amháin iontu, a chuirtear ar ghrinneall na farraige nó a chrochtar os a chionn; (31) ciallaíonn “dorú láimhe” dorú aonair ar a bhfuil baoite nó duán amháin nó níos mó na ceann amháin díobh sin; (32) ciallaíonn “cros San Aindrias” alpaire a dhéanann oibriú mar a bheadh siosúr ann d’fhonn moilisc dhébhlaoscacha nó coiréal dearg ó ghrinneall na farraige a ghabháil; (33) ciallaíonn “soc-fhoirceann” an chuid is sia siar den trál, a bhfuil cruth sorcóireach air, a bfuil an imlíne chéanna ar a fhud, nó a bhfuil cruth barrchaolaithe air. Is féidir é a bheith comhdhéanta de phainéal (blúirí líontáin) amháin nó níos mó atá ceangailte dá chéile feadh a sleasa agus d’fhéadfadh an píosa fadaithe a bheith mar chuid de, arb é atá ann painéal amháin nó níos mó painéal atá lonnaithe díreach os comhair an tsoc-fhoircinn sensu stricto; (34) ciallaíonn “mogallmhéid”: (i) i gcás líontán snaidhmthe: an t-achar is mó idir dhá shnaidhm atá ar aghaidh a chéile amach ar an mogall céanna agus iad sínte go hiomlán; (ii) i gcás líontán gan snaidhmeanna: an t-achar istigh idir na hailt atá ar aghaidh a chéile amach sa mhogall céanna agus é sínte go hiomlán feadh na haise is faide is féidir atá ann; (35) ciallaíonn “mogall cearnógach” mogall ceathairshleasach arb é atá ann dhá shraith de bharraí comhthreomhara a bhfuil an fad ainmniúil céanna acu, mar a bhfuil sraith amháin comhthreomhar le fad-ais an lín agus a bhfuil an tsraith eile ar dronuillinn léi; (36) ciallaíonn “mogall muileatach” mogall atá comhdhéanta de cheithre bharra a bhfuil an fad céanna acu, mar a bhfuil dhá thrasnán an mhogaill ingearach agus a bhfuil ceann amháin de na trasnáin comhthreomhar le fad-ais an lín; (37) ciallaíonn “T90” tráil, saighní Danmhargacha nó trealamh tarraingthe dá samhail a bhfuil soc-fhoirceann agus blúire sínidh orthu a dhéantar de líontán mogaill de chineál muileatach snaidhmthe atá iompaithe 90° ionas go mbeidh príomhthreo rith an líontáin comhthreomhar le treo na tarraingthe; (38) ciallaíonn “fuinneog éalaithe Bacoma” painéal éalaithe déanta de líontán mogaill de chineál cearnógach, gan snaidhmeanna, atá feistithe ar bharrphainéal soc-fhoircinn agus a bhfuil a ciumhais íochtair ceithre mhogall ar a mhéad ón dorú lásála; (39) ciallaíonn “líon criathrúcháin” blúire líontáin atá ceangailte d’imlíne iomlán an tráil séaclaí os comhair an tsoc-fhoircinn nó an phíosa sínidh, agus a dtagann barrchaolú air go dtí rinnphointe, áit a bhfuil sé ceangailte de leathán íochtair an tráil séaclaí. Tá poll éalaithe san áit a bhfuil an líon criathrúcháin agus an soc-fhoirceann ag teacht le chéile, rud a fhágann gur féidir le speicis nó aonáin atá rómhór le dul tríd an gcriathar éalú ach gur féidir le séaclaí dul tríd an gcriathar isteach go dtí an soc-fhoirceann; (40) ciallaíonn “titim” suim airde na mogall (snaidhmeanna san áireamh) i líon nuair is fliuch dóibh agus iad sínte go hingearach leis an téad snámhán; (41) ciallaíonn “tréimhse thumtha” nó ‘maotham’ an tréimhse ón tráth a chéadchuirtear an trealamh san uisce nó go dtugtar an trealamh uile slán arís ar bord an tsoithigh iascaireachta; (42) ciallaíonn “braiteoirí faireacháin trealaimh” cianbhraiteoirí leictreonacha a fheistítear ar threalamh iascaireachta d’fhonn faireachán a dhéanamh ar phríomhpharaiméadair feidhmíochta amhail an t-achar idir doirse an tráil nó toirt na gabhála; (43) ciallaíonn “líne ualaithe” líne duán ar a bhfuil baoite chomh maith le meáchan sa bhreis ionas gur tapúla a rachaidh sé go tóin poill, rud a laghdóidh an méid ama a bheidh sé nochta d’éanlaith mhara; (44) ciallaíonn “fuaimghaireas bactha” gairis arb é is aidhm leo speicis amhail mamaigh mhuirí a choinneáil ó threalamh iascaireachta trí chomhairceanna fuaimníocha a chur as; (45) ciallaíonn “línte scanraithe éan” téada ar a bhfuil sraoilleáin a tharraingítear ó ardphointe in aice dheireadh soithí iascaireachta nuair a bhíonn feidhm á baint chun iascaireachta as duáin ar a bhfuil baoite, agus tá sé d’aidhm ag na téada sin éanlaith mhara a scanrú chun siúil ó na duáin; (46) ciallaíonn “athstocáil dhíreach” an ghníomhaíocht arb é atá ann ainmhithe fiáine beo de chuid speicis roghnaithe a scaoileadh saor sna huiscí ina maireann na speicis sin de ghnáth, d’fhonn leas a bhaint as táirgeadh nádúrtha na timpeallachta uiscí ionas go dtiocfaidh méadú ar líon na n-aonán atá ar fáil d’iascaigh agus/nó méadú nádúrtha ar líon na n-iasc óg inghafa; (47) ciallaíonn “trasphlandú” an próiseas arb é atá ann daoine speicis a iompar d’aon ghnó agus a scaoileadh saor i limistéir ina bhfuil líon na speiceas sin bunaithe; (48) ciallaíonn “táscairí feidhmíochta roghnaíochta” uirlis tagartha lena ndéantar monatóireacht thar thréimhse ama d’fhonn cuspóir CBI gabhálacha de thaisme a laghdú a bhaint amach; (49) ciallaíonn “ga-ghunna” gunna neomatach láimhe nó gunna láimhe a chumhachtaítear go meicniúil lena scaoiltear ga chun críoch iascaireachta faoi uisce; (50) is éard is “fad na roghnaíochta optamaí (Lopt)” ann fad meánach na gabhála a sholáthraíonn an chomhairle eolaíoch is fearr dá bhfuil ar fáil, a chuireann barrfheabhas ar fhás na n-iasc aonair i stoc.

CAIBIDIL II

COMHBHEARTA TEICNIÚLA

ROINN 1

Trealamh iascaireachta agus úsáidí atá faoi thoirmeasc

Airteagal 7 Trealamh iascaireachta agus modhanna atá faoi thoirmeasc 1. Beidh toirmeasc ar na modhanna seo a leanas a úsáid chun speicis mhuirí a ghabháil nó a shaothrú: (a) substaintí tocsaineacha, substaintí támhaithe nó substaintí creimnitheacha; (b) sruth leictreach ach amháin an bíogthrál leictreach nach mbeidh ceadaithe ach faoi fhorálacha sonracha Chuid D d’Iarscríbhinn V; (c) pléascáin; (d) casúir neomatacha nó fearais buailte eile; (e) trealamh tarraingthe ar le haghaidh coiréal dearg a shaothrú é nó cineálacha eile coiréil nó orgánaigh atá dealraitheach le coiréal a shaothrú; (f) cros San Aindrias nó alpairí dá samhail ar le haghaidh coiréal dearg a shaothrú iad nó cineálacha eile coiréil agus speicis atá dealraitheach le coiréal a shaothrú; (g) aon chineál teilgeáin, seachas iad siúd a úsáidtear chun tuinnín i gcás nó i ngaiste a mharú, gathanna agus ga-ghunnaí a úsáidtear san iascaireacht áineasa gan uathscamhóg, ó éirí go luí na gréine; 2. In ainneoin Airteagal 2, bainfidh an tAirteagal seo le soithí de chuid an Aontais in uiscí idirnáisiúnta agus in uiscí tríú tíortha, ach amháin nuair a fhoráiltear a mhalairt go sonrach sna rialacha a ghlacann eagraíochtaí iltaobhacha iascaigh, faoi chomhaontuithe déthaobhachtach nó iltaobhacha, nó sna rialacha a ghlacann tríú tír.

ROINN 2

Srianta ginearálta ar threalamh iascaireachta agus coinníollacha a úsáide

Airteagal 8 Srianta ginearálta ar threalamh tarraingthe a úsáid 1. Chun críche Iarscríbhinní V go XI, ciallóidh mogallmhéid gairis tharraingthe mar a leagtar amach sna hIarscríbhinní sin mogallmhéid íosta aon soc-fhoircinn agus aon phíosa sínidh atá ar bord soithigh iascaireachta agus a cheanglaítear d’aon líon tarraingthe nó atá oiriúnach lena cheangal de. Ní bheidh feidhm ag an mír seo maidir le gairis líontáin a úsáidtear chun braiteoirí faireacháin trealaimh a ghreamú ná nuair a úsáidtear iad i gcomhar le gairis eisiatóra iasc agus turtar. D’fhéadfaí maoluithe sa bhreis chun roghnaíocht ó thaobh méide agus speicis a fheabhsú maidir le speicis mhuirí a fhoráil i ngníomh tarmligthe a ghlacfaí i gcomhréir le hAirteagal 15. 2. Ní bheidh feidhm ag mír 1 maidir le dreidirí. Mar sin féin, le linn gach turais nuair a iompraítear dreidirí ar bord, beidhm feidhm ag an méid seo a leanas: (a) beidh torimeasc ar orgánaigh mhuirí a thrasloingsiú; (b) i Muir Bhailt, beidh toirmeasc ar chainníocht ar bith orgánach muirí a choinneáil ar bord nó a thabhairt i dtír ach amháin más ionann moilisc agus/nó Furcellaria lumbricalis 85 % ar a laghad de bheomheáchan na n-orgánach muirí sin. (c) i ngach imchuach farraige eile, ach amháin sa Mheánmhuir, áit a bhfuil feidhm ag Airteagal 13 de Rialachán (CE) Uimh. 1967/2006, beidh toirmeasc ar chainníocht ar bith orgánach muirí a choinneáil ar bord nó a thabhairt i dtír ach amháin más ionann moilisc dhébhlaoscacha, gastrapóid agus spúinsí agus 95 % ar a laghad de mheáchan na n_orgánach muirí sin. Ní bheidh feidhm ag pointí (b) agus (c) den mhír seo maidir le gabhálacha neamhbheartaithe speiceas atá faoi réir na hoibleagáide maidir le gabhálacha a thabhairt i dtír atá leagtha amach in Airteagal 15 de Rialachán (AE) Uimh. 1380/2013. Tabharfar na gabhálacha neamhbheartaithe sin i dtír agus comhairfear i gcoinne cuótaí iad. 3. I gcás ina mbeidh níos mó ná aon líon amháin á tharraingt in éineacht ag soitheach iascaireachta nó ag níos mó ná soitheach amháin, beidh an mhogallmhéid ainmniúil chéanna i ngach líon acu. Tugtar de chumhacht don Choimisiún gníomhartha tairmlighte a ghlacadh de bhun Airteagal 15 agus i gcomhréir le hAirteagal 29 lena maolaítear ón mír seo i gcás ina mbeadh tairbhí ann, ó thaobh caomhnú acmhainní bitheolaíocha muirí, dá n-úsáidfí roinnt líonta a raibh mogallmhéid éagsúil acu, agus ar chomhionann ar a laghad na tairbhí sin agus na tairbhí a bheadh ann dá n-úsáidfí na gnáthmhodhanna iascaireachta. 4. Beidh toirmeasc ar aon ghaireas a úsáid a chuirfeadh bac ar mhogallmhéid an tsoc-fhoircinn nó ar aon chuid de threalamh tarraingthe, nó a mbeadh sé d’éifeacht aige iad sin a laghdú, agus toirmeasc ar a leithéid de ghaireas atá ceaptha go sonrach don chuspóir sin a bheith ar iompar ar bord. Ní fhágfaidh an mhír seo nach bhféadfar feidhm a bhaint as gairis shonracha a laghdaíonn caitheamh agus cuimilt, a chuireann le héalú gabhálacha as an gcuid tosaigh de threalamh tarraingthe nó a chuireann srian leis sin. 5. Féadfaidh an Coimisiún gníomhartha cur chun feidhme a ghlacadh lena mbunaítear rialacha mionsonraithe maidir le sonraíocht soc-fhoirceann agus sonraíocht na ngaireas dá dtagraítear i mír 4. Is ar an gcomhairle eolaíoch agus theicniúil is fearr dá bhfuil ar fáil a bhunófar na gníomhartha cur chun feidhme sin agus féadfar an méid seo a leanas a shainiú leo: (a) srianta ar thiús téide; (b) srianta ar imlíne soc-fhoirceann; (c) srianta ar ábhar líontáin a úsáid; (d) struchtúr agus greamú soc-fhoirceann; (e) gairis cheadaithe a laghdaíonn caitheamh agus cuimilt; agus (f) gairis cheadaithe a chuireann srian le héalú gabhálacha. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 30(2).

Airteagal 9 Srianta ginearálta ar úsáid líonta éighníomhacha agus sruthlíonta 1. Beidh toirmeasc ar shruthlíon amháin nó níos mó a bheith ar bord nó a úsáid ar mó ná 2,5 km a bhfad iomlán nó fad aon cheann acu. 2. Beidh toirmeasc ar shruthlíonta a úsáid chun na speicis a liostaítear in Iarscríbhinn III a iascach. 3. D’ainneoin mhír 1, beidh toirmeasc ar aon sruthlíon a bheith ar bord soithigh i Muir Bhailt dó nó ar aon sruthlíon a úsáid sa Mhuir sin. 4. Beidh toirmeasc ar eangacha geolbhaigh grinneallsocraithe, líonta fostúcháin agus traimlí a úsáid d’fhonn na speicis seo a leanas a ghabháil: (a) Tuinníní colgacha (Thunnus alalunga), (b) Tuinníní gorma (Thunnus thynnus), (c) Sáimhíní (Brama brama), (d) Colgáin (Xiphias gladius), (e) Siorcanna de na speicis nó de na finí seo a leanas Hexanchus griseus; Cetorhinus maximus; gach speiceas de Alopiidae; Carcharhinidae; Sphyrnidae; Isuridae; Lamnidae. 5. De mhaolú ar mhír 4, féadfar gabhálacha de thaisme sa Mheánmhuir nach mó ná trí eiseamal de na speicis de shiorcanna dá dtagraítear sa mhír sin a choinneáil ar bord nó a thabhairt i dtír ar choinníoll nach speicis chosanta iad faoi dhlí an Aontais. 6. Beidh toirmeasc ar eangacha geolbhaigh grinneallsocraithe, líon fostúcháin agus traimlíon a úsáid aon áit a bhfuil an doimhneacht cairte níos mó ná 200 m. 7. D’ainneoin mhír 6 den Airteagal seo: (a) beidh feidhm ag maoluithe sonracha mar a leagtar amach i bpointe 6.1 de Chuid C d’Iarscríbhinn V, pointe 9.1 de Chuid C d’Iarscríbhinn VII agus pointe 4.1 de Chuid C d’Iarscríbhinn VII aon áit a bhfuil an doimhneacht chairte idir 200 agus 600 m; (b) Ceadófar eangaigh gheolbhaigh ghrinneallsocraithe, líonta fostúcháin agus traimlí a úsáid aon áit a bhfuil an doimhneacht cairte níos mó ná 200 m sa Mheánmhuir.

ROINN 3

Cosaint speiceas íogair agus gnáthóg íogair

Airteagal 10 Speicis éisc agus sliogéisc atá faoi thoirmeasc 1. Beidh toirmeasc ar na speicis éisc nó sliogéisc dá dtagraítear in Iarscríbhinn IV a ghabhann le Treoir 92/43/CEE, a ghabháil, a choinneáil ar bord, a thrasloingsiú, nó a thabhairt i dtír, ach amháin i gcás ina ndeonaítear maoluithe faoi Airteagal 16 den Treoir sin. 2. De bhreis ar na speicis dá dtagraítear i mír 1, i ndáil leis na speicis a liostaítear in Iarscríbhinn I nó speicis a bhfuil toirmeasc iascaireachta orthu faoi ghníomhartha eile dlí de chuid an Aontais. 3. Má ghabhtar de thaisme na speicis dá dtagraítear i mír 1 agus mír 2, ní dhéanfar díobháil dóibh agus cuirfear eiseamail ar ais i bhfarraige go pras ach amháin chun críche taighde a dhéanamh ar eiseamail a maraíodh de thaisme i gcomhréir le dlí an Aontais is infheidhme. 4. Tugtar de chumacht don Choimisiún gníomartha tairmligthe a ghlacadh i gcomhréir le hAirteagal 29 chun leasú a dhéanamh ar an liosta a leagtar amach in Iarscríbhinn I, i gcás ina dtugtar le fios leis an gcomhairle eolaíoch is fearr dá bhfuil ar fáil gur gá leasú a dhéanamh ar an liosta in Iarscríbhinn I. 5. Le bearta arna nglacadh de bhun mhír 4 den Airteagal seo, díreofar ar an sprioc a bhaint amach a leagtar amach i bpointe (b) d’Airteagal 4(1) agus féadfar comhaontuithe idirnáisiúnta a bhaineann le cosaint speiceas íogair a chur san áireamh chuige sin.

Airteagal 11 Gabhálacha de mhamaigh mhuirí, d’éanlaith mhara agus de reiptílí muirí 1. Na mamaigh mhuirí agus na reiptílí muirí dá dtagraítear in Iarscríbhinní II agus IV a ghabhann le Treoir 92/43/CEE agus na speicis d’éanlaith mhara a chumhdaítear le Treoir 2009/147/CE, beidh toirmeasc orthu sin a ghabháil, a choinneáil ar bord, a thrasloingsiú nó a thabhairt i dtír. 2. Má ghabhtar de thaisme speicis dá dtagraítear i mír 1, ní dhéanfar díobháil dóibh agus cuirfear ar ais i bhfarraige go pras iad. 3. D’ainneoin mhíreanna 1 agus 2, ceadófar eiseamail de na speicis mhuirí dá dtagraítear i mír 1, nuair is gabhálacha de thaisme iad, a choinneáil ar bord, a thrasloingsiú nó a thabhairt i dtír a fhad is atá sin riachtanach chun cúnamh a fháil d’fhonn na hainmhithe aonair sin a choinneáil beo agus chun taighde eolaíoch a dhéanamh ar eiseamail a maraíodh de thaisme, ar choinníoll gur cuireadh na húdaráis inniúla náisiúnta lena mbaineann go hiomlán ar an eolas roimh ré, a luaithe is féidir i ndiaidh na gabhála agus i gcomhréir le dlí an Aontais is infheidhme. 4. Ar bhonn na comhairle eolaíche is fearr dá bhfuil ar fáil féadfaidh Ballstát bearta maolaithe nó srianta ar threalamh iascaireachta áirithe a chur ar bun i leith soithí a bhfuil a bhratach ar foluain orthu. Le bearta den sórt sin laghdófar a oiread is féidir gabhálacha de na speicis dá dtagraítear i mír 1 den Airteagal seo agus, nuair is féidir, cuirfear deireadh leo, agus beidh na bearta sin ag luí leis na cuspóirí a leagtar amach in Airteagal 2 de Rialachán (AE) Uimh. 1380/2013 agus beidh siad chomh dian céanna ar a laghad le bearta teicniúla is infheidhme faoi dhlí an Aontais. 5. Beidh d’aidhm ag bearta arna nglacadh de bhun mhír 4 den Airteagal seo an sprioc a leagtar amach i bpointe (b) d’Airteagal 4(1) a bhaint amach. Chur críocha rialaithe, tabharfaidh na Ballstáit fógra do na Ballstáit eile lena mbaineann maidir leis na forálacha a glacadh de bhun mhír 4 den Airteagal seo. Cuirfidh siad faisnéis iomchuí ar fáil go poiblí freisin maidir leis na bearta sin.

Airteagal 12 Gnáthóga íogaire a chosaint, lena n-áirítear éiceachórais leochaileacha mhuirí 1. Beidh toirmeasc ar an trealamh iascaireachta a shonraítear in Iarscríbhinn II a úsáid laistigh de na limistéir iomchuí a leagtar amach san Iarscríbhinn sin. 2. I gcás ina dtugtar le fios leis an gcomhairle eolaíoch is fearr dá bhfuil ar fáil gur gá liosta na limistéar a leagtar amach in Iarscríbhinn II a leasú, tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 29 den Rialachán seo agus de bhun an nós imeachta a leagtar síos in Airteagal 11(2) agus Airteagal 11(3) de Rialachán (AE) Uimh. 1380/2013 chun Iarscríbhinn II a leasú dá réir sin. Agus leasuithe den sórt sin á nglacadh aige tabharfaidh an Coimisiún aird ar leith ar na hainiarsmaí a eascróidh as gníomhaíocht iascaireachta a dhíláithriú go dtí limistéir íogaire eile a mhaolú. 3. I gcás ina bhfuil na gnáthóga dá dtagraítear i mír 1 nó gnáthóga leochaileacha eile, lena n-áirítear éiceachórais mhuirí leochaileacha eile, le fáil in uiscí atá faoi cheannasacht nó faoi dhlínse Ballstáit, féadfaidh an Ballstát sin limistéir iata a bhunú nó bearta caomhnaithe eile a chur ar bun d’fhonn na gnáthóga sin a chosaint, de bhun an nós imeachta a leagtar síos in Airteagal 11 de Rialachán (AE) Uimh. 1380/2013. Beidh bearta den sórt sin ag luí leis na cuspóirí a leagtar amach in Airteagal 2 de Rialachán (AE) Uimh. 1380/2013 agus beidh siad chomh dian céanna ar a laghad le bearta faoi dhlí an Aontais. 4. Beidh d’aidhm ag bearta arna nglacadh de bhun mhír 2 agus mhír 3 den Airteagal seo an sprioc a leagtar amach i bpointe (c) d’Airteagal 4(1) a bhaint amach.

ROINN 4

Íosmhéideanna tagartha caomhnaithe

Airteagal 13 Íosmhéideanna tagartha caomhnaithe 1. Íosmhéideanna tagartha caomhnaithe na speiceas muirí a shonraítear i gCuid A d’Iarscríbhinní V go hIarscríbhinn X a ghabhann leis an Rialachán seo, beidh feidhm acu chun na críocha seo a leanas: (a) féachaint chuige go gcosnófar éisc óga de speicis mhuirí de bhun Airteagal 15(11) agus 15(12) de Rialachán (AE) Uimh. 1380/2013; (b) limistéir aisghabhála stoc éisc a bhunú de bhun Airteagal 8 de Rialachán (AE) Uimh. 1380/2013; (c) íosmhéideanna margaíochta a leagan síos de bhun Airteagal 47(2) de Rialachán (AE) Uimh. 1379/2013 ó Pharlaimint na hEorpa agus ón gComhairle (28). 2. Is i gcomhréir le hIarscríbhinn IV a thomhaisfear méid speicis mhuirí. 3. I gcás ina ndéantar foráil maidir le níos mó ná aon mhodh amháin le méid speicis mhuirí a thomhas, ní mheasfar an t-eiseamal a bheith faoi bhun na híosmhéide tagartha caomhnaithe má tá an mhéid, de réir aon cheann de na modhanna tomhais sin, cothrom leis an íosmhéid tagartha caomhnaithe nó níos mó ná é. 4. Gliomaigh, piardóga agus moilisc dhébhlaoscacha agus moilisc ghastrapódacha d’aon speiceas den sórt sin a bhfuil íosmhéid tagartha caomhnaithe bunaithe in Iarscríbhinní V, VI nó VII ina leith, ní fhéadfar iad a choinneáil ar bord ná a thabhairt i dtír ach amháin i bhfoirm iomlán.

ROINN 5

Bearta chun aischur éisc a laghdú

Airteagal 14 Treoirthionscadail chun gabhálacha de thaisme a sheachaint 1. Gan dochar d’Airteagal 14 de Rialachán (AE) Uimh. 1380/2013, féadfaidh na Ballstáit tabhairt faoi threoirthionscadail a bhfuil sé d’aidhm acu modhanna a aimsiú le gabhálacha de thaisme a sheachaint, a laghdú agus deireadh a chur leo. Tabharfar aird sna treoirthionscadail sin ar thuairimí na gComhairlí Comhairleacha iomchuí agus bunófar iad ar an gcomhairle eolaíoch is fearr dá bhfuil ar fáil. 2. I gcás ina léiríonn torthaí na dtreoirthionscadal sin nó ina léirítear le comhairle eolaíoch eile gurb ann do líon mór gabhálacha de thaisme, féacfaidh na Ballstáit lena mbaineann le bearta teicniúla a bhunú chun na gabhálacha sin de thaisme a laghdú i gcomhréir le hAirteagal 19 de Rialachán (AE) Uimh. 1380/2013.

CAIBIDIL III

RÉIGIÚNÚ

Airteagal 15 Bearta teicniúla réigiúnacha 1. Leagtar amach sna hIarscríbhinní seo a leanas bearta teicniúla arna mbunú ar an leibhéal réigiúnach: (a) in Iarscríbhinn V le haghaidh na Mara Thuaidh; (b) in Iarscríbhinn VI le haghaidh Uiscí an Iarthuaiscirt; (c) in Iarscríbhinn VII le haghaidh Uiscí an Iardheiscirt; (d) in Iarscríbhinn VIII le haghaidh Mhuir Bhailt; (e) in Iarscríbhinn IX le haghaidh na Meánmhara; (f) in Iarscríbhinn X le haghaidh na Mara Duibhe; (g) in Iarscríbhinn XI le haghaidh uiscí an Aontais san Aigéan Indiach agus san Atlantach Thiar; (h) in Iarscríbhinn XIII le haghaidh speicis íogaire. 2. D’fhonn sainiúlachtaí réigiúnacha na n-iascach ábhartha a chur san áireamh, tugtar de chumhacht don Choimisiún gníomhartha tarmligthe a ghlacadh i gcomhréir le Airteagal 29 den Rialachán seo agus le hAirteagal 18 de Rialachán (AE) Uimh. 1380/2013 chun na bearta teicniúla a leagtar amach sna hIarscríbhinní dá dtagraítear i mír 1 den Airteagal seo a leasú, a fhorlíonadh, a aisghairm nó a mhaolú, lena n-áirítear nuair atá an oibleagáid gabhálacha a thabhairt i dtír á cur chun feidhme i gcomhthéacs Airteagal 15(5) agus (6) de Rialachán (AE) Uimh. 1380/2013. Glacfaidh an Coimisiún gníomhartha tarmligthe den sórt sin ar bhonn moladh comhpháirteach arna thíolacadh i gcomhréir le hAirteagal 18 de Rialachán (AE) Uimh. 1380/2013 agus i gcomhréir leis na hAirteagail ábhartha de Chaibidil III den Rialachán seo. 3. Chun críche gníomhartha tarmligthe den chineál sin a ghlacadh, féadfaidh na Ballstáit sin ag a bhfuil leas díreach bainistíochta moltaí comhpháirteacha a thíolacadh i gcomhréir le hAirteagal 18(1) de Rialachán (AE) Uimh. 1380/2013 den chéad uair tráth nach déanaí ná 24 mhí agus ina dhiaidh sin, 18 mhí tar éis gach dáta ar a dtíolacfar an tuarascáil dá dtagraítear in Airteagal 31(1) den Rialachán seo. Féadfaidh siad moltaí den chineál sin a thíolacadh, freisin, nuair a mheasfaidh siad gur gá sin. 4. Maidir leis na bearta teicniúla a ghlacfar de bhun mhír 2 den Airteagal seo: (a) beidh sé d’aidhm acu na cuspóirí agus na spriocanna a leagtar amach in Airteagal 3 agus Airteagal 4 den Rialachán seo a bhaint amach; (b) beidh sé d’aidhm acu na cuspóirí a bhaint amach agus na coinníollacha a chomhlíonadh atá leagtha amach sna gníomhartha ábhartha eile de chuid an Aontais arna nglacadh i réimse CBI, go háirithe sna pleananna ilbhliantúla dá dtagraítear in Airteagal 9 agus in Airteagal 10 de Rialachán (AE) Uimh. 1380/2013; (c) beidh na prionsabail dea-rialachais a leagtar amach in Airteagal 3 de Rialachán (AE) Uimh. 1380/2013 ina dtreoir acu; (d) beidh mar thoradh orthu, ar a laghad, tairbhí ar mhaithe le caomhnú acmhainní bitheolaíocha muirí a bheidh coibhéiseach, ar a laghad, leis na bearta dá dtagraítear i mír 1, go háirithe a fhad a bhaineann le patrúin saothraithe agus leis an leibhéal cosanta a thugtar do speicis íogaire agus gnáthóga íogaire. Cuirfear san áireamh freisin an tionchar a d’fhéadfadh a bheith ag gníomhaíochtaí iascaireachta ar an éiceachóras muirí. 5. Ní bheidh meath ar na caighdeáin roghnaíochta mar thoradh ar chur i bhfeidhm na gcoinníollacha maidir le sonraíochtaí mogallmhéid a leagtar amach in Airteagal 27 agus i gCuid B d’Iarscríbhinní V go XI, go háirithe i dtéarmaí méadú ar ghabhálacha na n-iasc óg, arbh ann dóibh an 14 Lúnasa 2019, agus beidh sé d’aidhm acu na cuspóirí agus na spriocanna a leagtar amach in Airteagal 3 agus Airteagal 4 a chur i gcrích. 6. Sna moltaí comhpháirteacha a chuirfear isteach chun críche na bearta dá dtagraítear i mír 2 a ghlacadh, cuirfidh na Ballstáit fianaise eolaíoch ar fáil chun tacú le glacadh na mbeart sin. 7. Féadfaidh an Coimisiún ceangal a chur ar CETEI measúnú a dhéanamh ar na moltaí comhpháirteacha dá dtagraítear i mír 2.

Airteagal 16 Trealamh iascaireachta atá roghnaíoch ó thaobh méide agus speicis Aon mholadh comhpháirteach a chuirfear isteach chun críche na bearta a ghlacadh dá dtagraítear in Airteagal 15(2) maidir le saintréithe trealaimh atá roghnaíoch ó thaobh méide agus speicis, beidh fianaise eolaíoch ag gabháil leis lena léireofar go mbeidh mar thoradh ar na bearta sin ar a laghad saintréithe roghnaíochta i gcomhair speicis áirithe nó meascán speiceas a bheidh coibhéiseach ar a laghad le saintréithe roghnaíochta an trealaimh a leagtar amach i gCuid B d’Iarscríbhinní V go X agus i gCuid A d’Iarscríbhinn XI.

Airteagal 17 Limistéir iata nó shrianta chun éisc óga agus comhbhailiúcháin d’éisc sceite a chosaint Aon mholadh comhpháirteach a chuirfear isteach chun críche na bearta a ghlacadh dá dtagraítear in Airteagal 15(2) maidir le Cuid C d’Iarscríbhinní V go VIII agus X agus i gCuid B d’Iarscríbhinn XI nó chun nua-limistéir iata nó shrianta a bhunú, áireofar na nithe seo a leanas maidir leis na limistéir iata nó shrianta sin: (a) cuspóir an iaimh; (b) fairsinge gheografach agus fad ama an iaimh; (c) srianta ar threalamh ar leith; agus (d) socruithe rialaithe agus faireacháin.

Airteagal 18 Íosmhéideanna tagartha caomhnaithe Aon mholadh comhpháirteach a chuirfear isteach chun críche na bearta a ghlacadh dá dtagraítear in Airteagal 15(2) maidir le Cuid A d’Iarscríbhinní V go X, urramóidh sé an cuspóir atá ann i dtaca le héisc óga de speicis mhuirí a chosaint.

Airteagal 19 Iaimh fhíor-ama agus forálacha maidir le hathrú láithreach 1. Aon mholadh comhpháirteach a chuirfear isteach chun críche na bearta a ghlacadh dá dtagraítear in Airteagal 15(2) maidir le hiaimh fhíor-ama a chruthú, agus a bhfuil sé d’aidhm aige speicis íogaire nó comhbhailiúcháin d’éisc óga, d’éisc sceite nó de speicis sliogéisc a chosaint, beidh na nithe seo a leanas ar áireamh ann: (a) fairsinge gheografach agus fad ama na n-iamh; (b) na speicis agus na leibhéil tairsí is siocair leis an iamh; (c) úsáid trealaimh ardroghnaíoch d’fhonn cead isteach a fháil ar limistéir iata nach mbeadh cead isteach ann dá uireasa; agus (d) socruithe rialaithe agus faireacháin. (2) Aon mholadh comhpháirteach a thíolacfar chun críche na bearta a ghlacadh dá dtagraítear in Airteagal 15(2), maidir le forálacha i ndáil le hathrú láithreach, beidh na nithe seo a leanas ar áireamh ann: (a) na speicis agus na leibhéil tairsí is siocair leis an oibleagáid athrú; (b) cé chomh fada atá soitheach le himeacht ón ionad a raibh sé ag iascaireacht ann go dtí sin.

Airteagal 20 Trealamh iascaireachta nuálach 1. Aon mholadh comhpháirteach a cuireadh isteach chun críche na bearta a ghlacadh dá dtagraítear in Airteagal 15(2) maidir le trealamh iascaireachta nuálach a úsáid laistigh d’imchuach ar leith beidh measúnú ann ar an tionchar is dócha a bheidh ag trealamh den sórt sin a úsáid ar na sprioc-speicis agus ar speicis íogaire agus gnáthóga íogaire. Baileoidh na Ballstáit lena mbaineann na sonraí iomchuí atá riachtanach le haghaidh measúnú den sórt sin. 2. Ní cheadófar trealamh iascaireachta nuálach a úsáid i gcás ina léireoidh na measúnuithe dá dtagraítear i mír 1 go dtiocfaidh dá úsáid ainiarsmaí suntasacha ar ghnáthóga íogaire agus ar speicis nach sprioc-speicis iad.

Airteagal 21 Bearta caomhnaithe dúlra Aon mholadh comhpháirteach a chuirfear isteach chun críche na bearta a ghlacadh dá dtagraítear in Airteagal 15(2), maidir le speicis íogaire agus gnáthóga íogaire a chosaint, féadfaidh sé na nithe seo a leanas a dhéanamh go háirithe: (a) liostaí a tharraingt suas de na speicis íogaire agus na gnáthóga íogaire is mó atá i mbaol ag gníomhaíochtaí iascaireachta laistigh den limistéar iomchuí agus na liostaí sin a bhunú ar an gcomhairle eolaíoch is fearr dá bhfuil ar fáil; (b) sonrú a dhéanamh ar na bearta breise nó malartacha i ndáil leo siúd dá dtagraítear in Iarscríbhinn XIII d’fhonn gabhálacha de thaisme de na speicis sin dá dtagraítear in Airteagal 11 a laghdú; (c) faisnéis a thabhairt maidir lena éifeachtaí atá na bearta maoluithe agus na socruithe faireacháin atá ann cheana; (d) sonrú a dhéanamh ar na bearta arb é is aidhm leo tionchar trealaimh iascaireachta ar gnáthóga íogaire a laghdú; (e) sonrú a dhéanamh ar na srianta ar threalamh áirithe a oibriú nó toirmeasc iomlán ar úsáid trealaimh iascaireachta áirithe a thabhairt isteach i limistéar inar bagairt trealamh den sórt sin ar stádas caomhnaithe na speiceas sa limistéar sin dá dtagraítear in Airteagail 10 agus 11 nó ar ghnáthóga íogaire eile.

Airteagal 22 Bearta réigiúnacha sna pleananna aischuir sealadacha 1. Nuair a dhéanfaidh na Ballstáit moltaí comhpháirteacha a chur isteach maidir le bunú beart teicniúil i bpleananna aischuir sealadacha dá dtagraítear in Airteagal 15(6) de Rialachán (AE) Uimh. 1380/2013, féadfaidh na heilimintí seo a leanas, inter alia, a bheith sna moltaí sin: (a) sonraíochtaí trealaimh iascaireachta agus na rialacha maidir le húsáid an trealaimh sin; (b) sonraíochtaí modhnuithe ar threalamh iascaireachta nó úsáid trealaimh roghnaíochta chun roghnaíocht ó thaobh méide agus speicis a fheabhsú; (c) srianta nó toirmisc ar chineálacha áirithe trealaimh iascaireachta a úsáid, agus ar ghníomhaíochtaí iascaireachta, i limistéir áirithe nó le linn tréimhsí áirithe; (d) íosmhéideanna tagartha chaomhnaithe; (e) maoluithe a glacadh de bhun Airteagal 15(4) de Rialachán (AE) Uimh. 1380/2013. 2. Beidh d’aidhm leis na bearta dá dtagraítear i mír 1 den Airteagal seo na cuspóirí a leagtar amach in Airteagal 3 a bhaint amach, go sonrach beidh d’aidhm leo éisc óga nó comhbhailiúcháin d’éisc sceite nó de shliogéisc a chosaint.

Airteagal 23 Treoirthionscadail i ndáil le gabhálacha agus ábhar aischurtha a dhoiciméadú ina n-iomláine 1. Tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 29 den Rialachán seo agus Airteagal 18 de Rialachán (AE) Uimh. 1380/2013, lena bhforlíontar an Rialachán seo trí threoirthionscadail a shainiú a fhorbróidh córas chun gabhálacha agus ábhar aischurtha a dhoiciméadú ina n-iomláine bunaithe ar chuspóirí agus spriocanna intomhaiste, chun críche bainistithe iascaigh atá bunaithe ar thorthaí. 2. Féadfaidh na treoirthionscadail dá dtagraítear i mír 1 maolú ó na bearta a leagtar amach i gCuid B d’Iarscríbhinní V go dtí XI i ndáil le limistéar sonrach agus ar feadh uastréimhse bliana, ar choinníoll gur féidir a léiriú go gcuireann treoirthionscadail den chineál sin le baint amach na gcuspóirí agus na spriocanna a leagtar amach in Airteagail 3 agus 4 agus, go háirithe, go bhfuil sé mar aidhm acu roghnaíocht an trealaimh iascaireachta nó an chleachtais iascaireachta lena mbaineann a fheabhsú nó a thionchar ar an gcomhshaol a laghdú ar bhealach eile. Féadfar fad bliana breise a chur leis an tréimhse bliana sin faoi na coinníollacha céanna. Beidh na treoirthionscadail sin teoranta do 5 %, ar a mhéad, de shoithí san earnáil sin in aghaidh an Bhallstáit. 3. I gcás ina ndéanfaidh na Ballstáit moltaí comhpháirteacha a chur isteach maidir leis na treoirthionscadail dá dtagraítear i mír 1 a bhunú, cuirfidh siad fianaise eolaíoch ar fáil chun tacú lena nglacadh. Déanfaidh CETEI na moltaí comhpháirteacha sin a mheasúnú agus poibleoidh sé an measúnú sin. Laistigh de 6 mhí ón tionscadal a thabhairt i gcrích, cuirfidh na Ballstáit tuarascáil faoi bhráid an Choimisiúin ina gcuirfear in iúl na torthaí, lena n-áirítear measúnú mionsonraithe ar na hathruithe ó thaobh roghnaíochta agus ar thionchair eile ar an gcomhshaol. 4. Déanfaidh CETEI an tuarascáil dá dtagraítear i mír 3 a mheasúnú. I gcás ina mbeidh measúnú dearfach ar rannchuidiú an trealaimh nua nó an chleachtais nua leis an gcuspóir i mír 2, féadfaidh an Coimisiún togra a thíolacadh i gcomhréir le CFAE ionas go gceadófar úsáid ghinearálaithe an trealaimh nó an chleachtais sin. Poibleofar an measúnú sin ó CETEI. 5. Tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 29 lena bhforlíontar an Rialachán seo trí na sonraíochta teicniúla a shainiú do chóras chun gabhálacha agus ábhar aischurtha a dhoiciméadú ina n-iomláine dá dtagraítear i mír 1 den Airteagal seo.

Airteagal 24 Gníomhartha cur chun feidhme 1. Féadfaidh an Coimisiún gníomhartha cur chun feidhme a ghlacadh maidir leis an méid seo a leanas: (a) sonraíochtaí na ngaireas roghnúcháin atá ceangailte den trealamh a leagtar amach i gCuid B d’Iarscríbhinní V go hIarscríbhinn IX; (b) rialacha mionsonraithe maidir le sonraíochtaí an trealaimh iascaireachta a thuairiscítear i gCuid D d’Iarscríbhinn V a bhaineann le srianta ar dhéanamh trealaimh agus le bearta rialaithe agus faireacháin atá le glacadh ag an mBallstát brataí; (c) rialacha mionsonraithe maidir leis na bearta rialaithe agus faireacháin atá le glacadh ag an mBallstát brataí nuair a bheidh feidhm á baint aige as an trealamh dá dtagraítear i bpointe 6 de Chuid C d’Iarscríbhinn V, i bpointe 9 de Chuid C d’Iarscríbhinn VI, agus i bpointe 4 de Chuid C d’Iarscríbhinn VII; (d) rialacha mionsonraithe maidir leis na bearta rialaithe agus faireacháin atá le glacadh i gcás na limistéar iata nó srianta adtugtar tuairisc orthu i bpointe 2 de Chuid C d’Iarscríbhinn V, agus pointí 6 agus 7 de Chuid C d’Iarscríbhinn VI; (e) rialacha mionsonraithe maidir le tréithe comharthaíochta agus cur chun feidhme a roinneann leis na fuaimghairis bhactha dá dtagraítear i gCuid A d’Iarscríbhinn XIII; (f) rialacha mionsonraithe maidir le dearadh agus úsáid na línte scanraithe éan agus na ndoruithe ualaithe dá dtagraítear i gCuid B d’Iarscríbhinn XIII; (g) rialacha mionsonraithe maidir leis an ngaireas eisiatóra turtar dá dtagraítear i gCuid C d’Iarscríbhinn XIII. 2. Déanfar na gníomhartha cur chun feidhme dá dtagraítear i mír 1 a ghlacadh i gcomhréir le hAirteagal 30(2).

CAIBIDIL IV

AIGHDE EOLAÍOCH, ATHSTOCÁIL DHÍREACH AGUS TRASPHLANDÚ

Airteagal 25 Taighde eolaíoch 1. Ní bheidh feidhm ag na bearta teicniúla dá bhforáiltear sa Rialachán seo maidir le hoibríochtaí iascaireachta a dhéantar chun críche imscrúduithe eolaíocha faoi réir na gcoinníollacha seo a leanas: (a) is le cead agus faoi údarás an Bhallstáit brataí atá na hoibríochtaí iascaireachta le déanamh; (b) An Coimisiún agus an Ballstát a bhfuil na hoibríochtaí iascaireachta á ndéanamh in uiscí atá faoina cheannas agus faoina dhlínse (‘an Ballstát cósta’), tá siad le cur ar an eolas dhá sheachtain roimh ré ar a laghad faoi oibríochtaí iascaireachta den sórt sin atá beartaithe, na soithí a bheidh páirteach iontu agus na himscrúduithe eolaíocha a dhéanfar; (c) tá an soitheach nó na soithí atá i mbun na n-oibríochtaí iascaireachta chun údarú bailí iascaireachta a bheith acu i gcomhréir le hAirteagal 7 de Rialachán (CE) Uimh. 1224/2009; (d) I gcás ina n_iarrfaidh an Ballstát cósta nó an Ballstát brataí é, beidh sé de cheangal ar an máistir soithí breathnadóir de chuid an Bhallstáit cósta a thabhairt ar bord le linn na n-oibríochtaí iascaireachta, ach amháin sa chás nach féidir sin a dhéanamh ar chúiseanna slándála; (e) beidh teorainn ama ann d’oibríochtaí iascaireachta a dhéanfaidh soithí tráchtála chun críche taighde eolaíoch. I gcás ina mbeidh níos mó ná sé shoitheach thráchtála páirteach in oibríochtaí iascaireachta le haghaidh taighde áirithe arna dhéanamh ag soithí tráchtála, cuirfidh an Ballstát brataí an Coimisiún ar an eolas 3 mhí roimh ré ar a laghad agus iarrfaidh sé, i gcás inarb iomchuí, comhairle ó CETEI chun a dheimhniú go bhfuil bonn cirt leis an leibhéal sin rannpháirtíochta ar bhonn eolaíoch; Má mheastar nach bhfuil bonn cirt leis an leibhéal sin rannpháirtíochta de réir na Comhairle ó CETEI, leasóidh an Ballstát lena mbaineann coinníollacha an taighde eolaíoch dá réir sin; (f) I gcás bíogthrál leictreach, ní mór do shoithí a bhfuil taighde eolaíoch idir lámha acu prótacal sonrach eolaíoch a leanúint mar chuid de phlean taighde eolaíoch a rinne CITM nó CETEI a athbhreithniú nó a bhailíochtú, chomh maith le córas faireacháin, rialaithe agus meastóireachta. 2. Féadfar na speicis mhuirí a ghabhfar chun na críocha a shonraítear i mír 1 den Airteagal seo, féadfar iad a dhíol, a stóráil, a thaispeáint nó a chur ar díol, ar choinníoll go ndéanfar iad a áireamh mar chuid de na cuótaí i gcomhréir le hAirteagal 33(6) de Rialachán (AE) Uimh. 1224/2009, i gcás inarb infheidhme, agus: (a) go gcomhlíonfaidh siad na híosmhéideanna tagartha caomhnaithe a leagtar amach in Iarscríbhinní IV go X den Rialachán seo; nó (b) go ndíolfar iad chun críocha eile seachas chun a gcaite ag an duine.

Airteagal 26 Athstocáil dhíreach agus trasphlandú 1. Ní bheidh feidhm ag na bearta teicniúla dá bhforáiltear sa Rialachán seo maidir le hoibríochtaí iascaireachta a dhéanfar chun críche speicis mhuirí a athstocáil go díreach agus a thrasphlandú, agus chun na críche sin amháin, ar choinníoll go ndéanfar na hoibríochtaí sin le cead agus faoi údarás an Bhallstáit nó na mBallstát a bhfuil leas díreach bainistíochta aige nó acu. 2. I gcás ina ndéanfar an athstocáil dhíreach nó an trasphlandú in uiscí de chuid Ballstáit nó Ballstát eile, cuirfear an Coimisiún agus na Ballstáit sin ar an eolas, 20 lá féilire roimh ré ar a laghad, faoi oibríochtaí iascaireachta den sórt sin atá beartaithe.

CAIBIDIL V

COINNÍOLLACHA I nDÁIL LE SONRAÍOCHTAÍ MOGALLMHÉIDE

Airteagal 27 Coinníollacha i ndáil le sonraíochtaí mogallmhéide 1. Ciallaíonn na céatadáin gabhála dá dtagraítear in Iarscríbhinn V go hIarscríbhinn VIII an céatadán uasta speiceas a cheadaítear chun cáiliú do na mogallmhéideanna a leagtar amach sna hIarscríbhinní sin. Ní dochar na céatadáin sin don oibleagáid gabhálacha a thabhairt i dtír in Airteagal 15 de Rialachán (AE) Uimh. 1380/2013. 2. Ríomhfar na céatadáin ghabhála mar chion de bheomheáchan na n-acmhainní bitheolaíocha muirí uile a thabharfar i dtír tar éis gach turais iascaireachta. 3. Féadfar na céatadáin ghabhála dá dtagraítear i mír 2 a ríomh ar bhonn sampla ionadaíoch amháin nó níos mó. 4. Chun críche an Airteagail seo, gheofar meáchan coibhéiseach ghliomach na hIorua iomlán trí mheáchan eireabaill ghliomach na hIorua a iolrú faoi thrí. 5. Féadfaidh Ballstáit údaruithe iascaireachta a eisiúint i gcomhréir le hAirteagal 7 de Rialachán (CE) Uimh. 1224/2009 maidir le soithí a bhfuil a mbratach ar foluain acu agus iad i mbun gníomhaíochtaí iascaireachta ag baint úsáid as mogallmhéideanna sonracha dá bhforáiltear in Iarscríbhinn V go hIarscríbhinn XI. Féadfar údaruithe den sórt sin a chur ar fionraí i gcás soitheach nár chomhlíon na céatadáin ghabhálacha sainithe dá bhforáiltear in Iarscríbhinn V go hIarscríbhinn VIII. 6. Ní dochar an tAirteagal seo do Rialachán (CE) Uimh. 1224/2009. 7. Tugtar de chumhacht don Choimisiún gníomhartha tarmligthe a ghlacadh de bhun Airteagal 15 agus i gcomhréir le hAirteagal 29 den Rialachán seo chun an téarma “iascaireacht dhírithe” i gcomhair speicis ábhartha a shainiú tuilleadh i gCuid B d’Iarscríbhinní V go X agus Cuid A d’Iarscríbhinn XI. Chun na críche sin, Ballstáit a mbeidh leas díreach bainistíochta acu sna hiascaigh lena mbaineann, tíolacfaidh siad aon mholadh comhpháirteach den chéad uair tráth nach déanaí ná an 15 Lúnasa 2020.

CAIBIDIL VI

BEARTA TEICNIÚLA I Limistéar Rialála NEAFC

Airteagal 28 Bearta teicniúla i Limistéar Rialála NEAFC Na bearta teicniúla is infheidhme i Limistéar Rialála NEAFC, leagtar amach in Iarscríbhinn XII iad.

CAIBIDIL VII

FORÁLACHA NÓS IMEACHTA

Airteagal 29 An tarmligean a fheidhmiú 1. Is faoi réir na gcoinníollacha a leagtar síos san Airteagal seo a thugtar an chumhacht don Choimisiún chun gníomhartha tarmligthe a ghlacadh. 2. Tabharfar an chumhacht don Choimisiún gníomhartha tarmligthe dá dtagraítear in Airteagal 2(2), Airteagal 8(3) Airteagal 10(4), Airteagal 12(2), Airteagal 15(2), Airteagal 23(1) agus (5), Airteagal 27(7) agus Airteagal 31(4) a ghlacadh go ceann tréimhse 7 mbliana ón dáta a dtiocfaidh an Rialachán seo i bhfeidhm. Déanfaidh an Coimisiún, tráth nach déanaí ná 9 mí roimh dheireadh na tréimhse 5 bliana, tuarascáil a tharraingt suas maidir le tarmligean na cumhachta. Déanfar tarmligean na cumhachta a fhadú go hintuigthe go ceann tréimhsí comhfhaid, mura rud é go gcuireann Parlaimint na hEorpa nó an Chomhairle in aghaidh an fhadaithe sin tráth nach déanaí ná 3 mhí roimh dheireadh gach tréimhse. 3. Maidir leis an tarmligean cumhachta dá dtagraítear in Airteagal 2(2), Airteagal 8(3), Airteagal 10(4), Airteagal 12(2), Airteagal 15(2), Airteagal 23(1) agus (5), Airteagal 27(7) agus Airteagal 31(4), féadfaidh Parlaimint na hEorpa nó an Chomhairle an tarmligean sin a chúlghairm aon tráth. Déanfaidh cinneadh chun cúlghairm a dhéanamh deireadh a chur le tarmligean na cumhachta atá sonraithe sa chinneadh sin. Gabhfaidh éifeacht leis an lá tar éis fhoilsiú an chinnidh in Iris Oifigiúil an Aontais Eorpaigh nó ar dháta níos déanaí a shonrófar sa chinneadh. Ní dhéanfaidh sé difear do bhailíocht aon ghníomhartha tarmligthe atá i bhfeidhm cheana. 4. Roimh dó gníomh tarmligthe a ghlacadh, rachaidh an Coimisiún i mbun comhairliúchán le saineolaithe arna n-ainmniú ag gach Ballstát i gcomhréir leis na prionsabail a leagtar síos i gComhaontú Idirinstitiúideach an 13 Aibreán 2016 maidir le Reachtóireacht Níos Fearr. 5. A luaithe a ghlacfaidh sé gníomh tarmligthe, tabharfaidh an Coimisiún fógra do Pharlaimint na hEorpa agus don Chomhairle ina leith an tráth céanna. 6. Ní thiocfaidh gníomh tarmligthe a ghlactar de bhun Airteagal 2(2), Airteagal 8(3) Airteagal 10(4), Airteagal 12(2), Airteagal 15(2), Airteagal 23(1) agus (5), Airteagal 27(7) agus Airteagal 31(4) i bhfeidhm ach amháin mura mbeidh aon agóid curtha in iúl ag Parlaimint na hEorpa nó ag an gComhairle laistigh de thréimhse 2 mhí tar éis fógra faoin ngníomh sin a thabhairt do Pharlaimint na hEorpa agus don Chomhairle nó más rud é, roimh dheireadh na tréimhse sin, go mbeidh Parlaimint na hEorpa agus an Chomhairle araon tar éis a chur in iúl don Choimisiún nach ndéanfaidh siad aon agóid. Déanfar an tréimhse sin a fhadú 2 mhí ar thionscnamh Pharlaimint na hEorpa nó na Comhairle.

Airteagal 30 Nós Imeachta Coiste 1. Beidh an Coiste um iascach agus dhobharshaothrú a bunaíodh le hAirteagal 47 de Rialachán (AE) Uimh. 1380/2013 de chúnamh ag an gCoimisiún. Beidh an coiste sin ina choiste de réir bhrí Rialachán (AE) Uimh. 182/2011. 2. I gcás ina ndéantar tagairt don mhír seo, beidh feidhm ag Airteagal 5 de Rialachán (AE) Uimh. 182/2011 ón gComhairle.

CAIBIDIL VIII

FORÁLACHA CRÍOCHNAITHEACHA

Airteagal 31 Athbhreithniú agus tuairisciú 1. Faoin 31 Nollaig 2020 agus gach tríú bliain as sin amach, déanfaidh an Coimisiún, ar bhonn na faisnéise a sholáthróidh na Ballstáit agus na Comhairlí Comhairleacha iomchuí agus i ndiaidh do CETEI meastóireacht a dhéanamh, déanfaidh sé tuarascáil a chur faoi bhráid do Pharlaimint na hEorpa agus don Chomhairle maidir le cur chun feidhme an Rialacháin seo. Déanfar measúnú sa tuarascáil sin ar a mhéid a rannchuidigh bearta teicniúla ar an leibhéal réigiúnach agus ar leibhéal an Aontais araon leis na cuspóirí a leagtar amach in Airteagal 3 agus leis na spriocanna a leagtar amach in Airteagal 4 a bhaint amach. Sa tuarascáil sin, déanfar tagairt freisin do chomhairle ó CITM maidir leis an dul chun cinn atá déanta, nó maidir leis an tionchar a eascraíonn ó threalaimh nuálacha. Beidh conclúidí sa tuarascáil maidir leis na héifeachtaí dearfacha nó diúltacha ar éiceachórais mhuirí, ar ghnáthóga íogaire chomh maith le roghnaíocht. 2. Sa tuarascáil dá dtagraítear i mír 1 den Airteagal seo beidh, inter alia, measúnú ar rannchuidiú na mbeart teicniúil do phatrúin saothraithe a bharrfheabhsú, mar a fhoráiltear i bpointe (a) d’Airteagal 3(2). Chun na críche sin, féadfar a áireamh sa tuarascáil, inter alia, mar tháscaire feidhmíochta roghnaíochta do na heocharstoic tháscaire do na speicis atá liostaithe in Iarscríbhinn XIV, an fad roghnaíochta optamach (Lopt) i gcomparáid leis an meánfhad éisc a ghabhtar i ngach bliain a chumhdaítear. 3. Ar bhonn na tuarascála sin, i gcás ina bhfuil fianaise ann ar an leibhéal réigiúnach nár baineadh amach na cuspóirí agus na spriocanna, laistigh de 12 mhí tar éis don Choimisiún an tuarascáil dá dtagraítear i mír 1 a chur isteach, déanfaidh na Ballstáit atá sa réigiún sin plean a chur isteach á leagan amach na bearta a dhéanfar chun rannchuidiú leis na cuspóirí agus na spriocanna sin a bhaint amach. 4. Féadfaidh an Coimisiún freisin aon leasuithe riachtanacha ar an Rialachán seo a mholadh do Pharlaimint na hEorpa agus don Chomhairle de dhroim na tuarascála sin. Tugtar de chumhacht don Choimisiún gníomhartha tarmligthe a ghlacadh de bhun Airteagal 15 agus i gcomhréir le hAirteagal 29 chun an liosta speiceas a leagtar amach in Iarscríbhinn XIV a leasú.

Airteagal 32 Leasuithe ar Rialachán (CE) Uimh. 1967/2006 Leasaítear Rialachán (CE) Uimh. 1967/2006 mar a leanas: (a) scriostar Airteagail 3, 8 go 12, 14, 15, 16 agus 25; (b) scriostar Iarscríbhinní II, III agus IV. Déanfar tagairtí do na hAirteagal agus na hIarscríbhinní scriosta a fhorléiriú mar thagairtí d’fhorálacha ábhartha an Rialacháin seo.

Airteagal 33 Leasuithe ar Rialachán (CE) 1224/2009 I gCaibidil IV de Rialachán (CE) Uimh. 1224/2009, leasaítear Teideal IV mar leanas: (a) scriostar Roinn 3; (b) cuirtear an Roinn seo a leanas léi: ‘Roinn 4 ‘ Próiseáil ar Bord agus Iascaigh Pheiligeacha ’ Airteagal 54a Próiseáil ar bord 1. Beidh toirmeasc ar aon phróiseáil éisc de chineál fisiceach nó ceimiceach a dhéanamh ar bord soithigh ar chun críocha min éisc, ola éisc nó táirgí dá samhail a tháirgeadh í, nó chun críocha gabhálacha éisc a thrasloingsiú. 2. Ní bheidh feidhm ag mír 1 maidir leis na nithe seo a leanas: (a) scairteach a phróiseáil nó a thrasloingsiú; nó (b) suiréime a tháirgeadh ar bord soitheach iascaireachta. Airteagal 54b Srianta ar shoithí peiligeacha maidir le láimhseáil agus scaoileadh gabhálacha 1. Is 10 mm a bheidh san uas-spás idir barraí an deighilteora uisce ar bord soithí peiligeacha iascaireachta atá dírithe ar iascaireacht ronnach, scadán agus bolmán i Limistéar Coinbhinsiúin NEAFC mar a shainítear é in Airteagal 3(2) de Rialachán (AE) Uimh. 1236/2010. Beidh na barraí táite dá n-áit. Más poill seachas barraí a úsáidtear sa deighilteoir uisce, 10 mm ar a mhéad a bheidh i dtrastomhas na bpoll sin. Is 15 mm ar a mhéad a bheidh i dtrastomhas pholl na bhfánán atá os comhair an deighilteora uisce. 2. I gcás gach soithigh pheiligigh atá ag oibriú i Limistéar Coinbhinsiúin NEAFC, beidh toirmeasc ar éisc a scaoileadh faoi bhun líne uisce an tsoithigh ó umair mhaolánacha nó ó umair sáile chuisnithe. 3. Seolfaidh máistir an tsoithigh dearaí a bhaineann le cumas láimhseála agus scaoilte soithí peiligeacha atá dírithe ar iascaireacht ronnach, scadán agus bolmán i Limistéar Coinbhinsiúin NEAFC, dearaí atá deimhnithe ag údaráis inniúla na mBallstát brataí, mar aon le haon mhodhnú a dhéanfar orthu sin, seolfaidh sé na dearaí sin chuig údaráis inniúla iascaireachta an Bhallstáit brataí. Déanfaidh údaráis inniúla Bhallstát brataí na soithí cruinneas na ndearaí a chuirtear faoina mbráid a fhíorú go tráthrialta. Beidh cóipeanna de na dearaí sin ar bord an tsoithigh i gcónaí. Airteagal 54c Srianta maidir le trealamh grádúcháin uathoibríoch a úsáid 1. Beidh toirmeasc ar threalamh a d’fhéadfaí a úsáid chun scadáin, ronnaigh nó bolmáin a ghrádú, de réir méide nó gnéis, a bheith ar bord soithigh nó a úsáid ar bord soithigh. 2. Os a choinne sin, ceadófar trealamh den sórt sin a bheith ar bord soithigh nó a úsáid ar bord ar na coinníollacha seo a leanas: (a) ní bheidh ar bord an tsoithigh aon am ar leith ach trealamh tarraingthe ar lú ná 70 mm a mhogallmhéid nó peaslíon saighne amháin nó níos mó, nó trealamh iascaireachta dá samhail; nó (b) maidir le hiomlán na gabhála is féidir a choinneáil ar bord go dleathach: (i) déanfar sin a stóráil i riocht reoite; (ii) déanfar éisc ghrádaithe a reo go díreach tar éis a ngrádaithe agus ní chuirfear aon éisc ghrádaithe ar ais i bhfarraige; agus (iii) beidh an trealamh suiteáilte agus suite ar bord an tsoithigh ar chuma a áiritheoidh go ndéanfar an reo láithreach bonn agus nach féidir speicis mhuirí a chur ar ais i bhfarraige. 3. De mhaolú ar mhíreanna 1 agus 2 den Airteagal seo, féadfaidh aon soitheach atá údaraithe chun iascaireacht a dhéanamh i Muir Bhailt, sna Belts nó in Øresund, trealamh grádúcháin a iompar in Kattegat dó ar choinníoll gur eisíodh údarú iascaireachta ina chomhair i gcomhréir le hAirteagal 7. Saineofar san údarú iascaireachta sin na speicis, na limistéir, na tréimhsí ama agus aon cheanglais riachtanacha eile is infheidhme maidir le trealamh grádúcháin a úsáid ar bord nó a iompar.’ 4. Ní bheidh feidhm ag an Airteagal seo i Muir Bhailt.’.

Airteagal 34 Leasú ar Rialachán (AE) Uimh. 1380/2013 In Airteagal 15 de Rialachán (AE) Uimh. 1380/2013, cuirtear an méid seo a leanas in ionad mhír 12: ‘12. Maidir leis na speicis nach bhfuil faoi réir na hoibleagáide gabhálacha a thabhairt i dtír mar arna sainiú í i mír 1, ní choinneofar ar bord gabhálacha na speiceas sin atá faoi bhun na híosmhéide tagartha caomhnaithe, ach cuirfear ar ais i bhfarraige iad láithreach, seachas nuair a úsáidfear iad mar bhaoite beo.’.

Airteagal 35 Leasú ar Rialachán (AE) 2016/1139 I Rialachán (AE) 2016/1139, leasaítear Airteagal 8 mar a leanas: (a) i mír 1, cuirtear an méid seo a leanas in ionad na coda tosaigh: ‘1. Tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 16 den Rialachán seo agus Airteagal 18 de Rialachán (AE) Uimh. 1380/2013 maidir leis na bearta teicniúla seo a leanas, sa mhéid nach gcumhdaítear iad le Rialachán (AE) 2019/1241 ó Pharlaimint na hEorpa agus ón gComhairle (*1): (*1) Rialachán (AE) 2019/1241 ó Pharlaimint na hEorpa agus ón gComhairle an 20 Meitheamh 2019 maidir le hacmhainní iascaigh a chaomhnú agus le héiceachórais mhara a chosaint trí bhearta teicniúla, lena leasaítear Rialacháin (CE) Uimh. 1967/2006, (CE) Uimh. 1224/2009, (CE) ón gComhairle agus Rialacháin (AE) Uimh. 1380/2013, (AE) 2016/1139, (AE) 2018/973, (AE) 2019/472 agus (AE) 2019/1022 ó Pharlaimint na hEorpa agus ón gComhairle, agus lena n-aisghairtear Rialacháin (CE) Uimh. 894/97, (CE) Uimh. 850/98, (CE) Uimh. 2549/2000, (CE) Uimh. 254/2002, (CE) Uimh. 812/2004 agus (CE) Uimh. 2187/2005 ón gComhairle (IO L 198, 25.7.2019, lch 105. ).’;" (b) cuirtear an méid seo a leanas in ionad mhír 2: ‘2. Rannchuideoidh na bearta dá dtagraítear i mír 1 den Airteagal seo leis na cuspóirí a leagtar amach in Airteagal 3 den Rialachán seo a bhaint amach agus comhlíonfaidh siad Airteagal 15(4) de Rialachán (AE) 2019/1241.’.

Airteagal 36 Leasuithe ar Rialachán (AE) 2018/973 I Rialachán (AE) 2018/973, leasaítear Airteagal 9 mar a leanas: (a) i mír 1, cuirtear an méid seo a leanas in ionad na coda tosaigh: ‘1. Tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 16 den Rialachán seo agus Airteagal 18 de Rialachán (AE) Uimh. 1380/2013 chun an Rialachán seo a fhorlíonadh maidir leis na bearta teicniúla seo a leanas, sa mhéid nach gcumhdaítear iad le Rialachán (AE) 2019/1241 ó Pharlaimint na hEorpa agus ón gComhairle (*2). (*2) Rialachán (AE) 2019/1241 ó Pharlaimint na hEorpa agus ón gComhairle an 20 Meitheamh 2019 maidir le hacmhainní iascaigh a chaomhnú agus le héiceachórais mhara a chosaint trí bhearta teicniúla, lena leasaítear Rialacháin (CE) Uimh. 1967/2006, (CE) Uimh. 1224/2009, (CE) ón gComhairle agus Rialacháin (AE) Uimh. 1380/2013, (AE) 2016/1139, (AE) 2018/973, (AE) 2019/472 agus (AE) 2019/1022 ó Pharlaimint na hEorpa agus ón gComhairle, agus lena n-aisghairtear Rialacháin (CE) Uimh. 894/97, (CE) Uimh. 850/98, (CE) Uimh. 2549/2000, (CE) Uimh. 254/2002, (CE) Uimh. 812/2004 agus (CE) Uimh. 2187/2005 ón gComhairle (IO L 198, 25.7.2019, lch 105. ).’;" (b) cuirtear an méid seo a leanas in ionad mhír 2: ‘2. Rannchuideoidh na bearta dá dtagraítear i mír 1 den Airteagal seo leis na cuspóirí a leagtar amach in Airteagal 3 den Rialachán seo a bhaint amach agus comhlíonfaidh siad Airteagal 15(4) de Rialachán (AE) 2019/1241.’.

Airteagal 37 Leasú ar Rialachán (AE) Uimh. 2019/472 I Rialachán (AE) 2019/472, leasaítear Airteagal 9 mar a leanas: (a) i mír 1, cuirtear an méid seo a leanas in ionad na habairte tosaigh: ‘1. Tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 18 den Rialachán seo agus Airteagal 18 de Rialachán (AE) Uimh. 1380/2013 chun an Rialachán seo a fhorlíonadh maidir leis na bearta teicniúla seo a leanas, sa mhéid nach gcumhdaítear iad le Rialachán (AE) 2019/1241 ó Pharlaimint na hEorpa agus ón gComhairle (*3): (*3) Rialachán (AE) 2019/1241 ó Pharlaimint na hEorpa agus ón gComhairle an 20 Meitheamh 2019 maidir le hacmhainní iascaigh a chaomhnú agus le héiceachórais mhara a chosaint trí bhearta teicniúla, lena leasaítear Rialacháin (CE) Uimh. 1967/2006, (CE) Uimh. 1224/2009 agus Rialacháin (AE) Uimh. 1380/2013, (AE) 2016/1139, (AE) 2018/973, (AE) 2019/472 agus (AE) 2019/1022 ó Pharlaimint na hEorpa agus ón gComahire agus agus lena n-aisghairtear Rialacháin (CE) Uimh. 894/97, (CE) Uimh. 850/98, (CE) Uimh. 2549/2000, (CE) Uimh. 254/2002, (CE) Uimh. 812/2004 agus (CE) Uimh. 2187/2005 ón gComhairle (IO L 198, 25.7.2019, lch 105..).’;" (b) cuirtear an méid seo a leanas in ionad mhír 2: ‘2. Rannchuideoidh na bearta dá dtagraítear i mír 1 den Airteagal seo leis na cuspóirí a leagtar amach in Airteagal 3 den Rialachán seo a bhaint amach agus comhlíonfaidh siad Airteagal 15(4) de Rialachán (AE) Uimh. 2019/1241.’.

Airteagal 38 Leasú ar Rialachán (AE) 2019/1022 I Rialachán (AE) 2019/1022, leasaítear Airteagal 13 mar a leanas: (a) i mír 1, cuirtear an méid seo a leanas in ionad na cosa tosaigh: ‘1. Tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 18 den Rialachán seo agus Airteagal 18 de Rialachán (AE) Uimh. 1380/2013 chun an Rialachán seo a fhorlíonadh maidir leis na bearta teicniúla seo a leanas, sa mhéid nach gcumhdaítear iad le Rialachán (AE) 2019/1241 ó Pharlaimint na hEorpa agus ón gComhairle (*4): (*4) Rialachán (AE) 2019/1241 ó Pharlaimint na hEorpa agus ón gComhairle an 20 Meitheamh 2019 maidir le hacmhainní iascaigh a chaomhnú agus le héiceachórais mhara a chosaint trí bhearta teicniúla, lena leasaítear Rialacháin (CE) Uimh. 1967/2006, (CE) Uimh. 1224/2009 agus Rialacháin (AE) Uimh. 1380/2013, (AE) 2016/1139, (AE) 2018/973, (AE) 2019/472 agus (AE) 2019/1022 ó Pharlaimint na hEorpa agus ón gComahire agus agus lena n-aisghairtear Rialacháin (CE) Uimh. 894/97, (CE) Uimh. 850/98, (CE) Uimh. 2549/2000, (CE) Uimh. 254/2002, (CE) Uimh. 812/2004 agus (CE) Uimh. 2187/2005 ón gComhairle (IO L 198, 25.7.2019, lch 105..).’;" (b) cuirtear an méid seo a leanas in ionad mhír 2: ‘2. Rannchuideoidh na bearta dá dtagraítear i mír 1 den Airteagal seo leis na cuspóirí a leagtar amach in Airteagal 3 den Rialachán seo a bhaint amach agus comhlíonfaidh siad Airteagal 15(4) de Rialachán (AE) 2019/1241.’.

Airteagal 39 Aisghairmeacha Aisghairtear Rialacháin (CE) Uimh. 894/97, (CE) Uimh. 850/98, (CE) Uimh. 2549/2000, (CE) Uimh. 254/2002, (CE) Uimh. 812/2004 agus (CE) Uimh. 2187/2005. Déanfar tagairtí a dhéanfar do na Rialacháin aisghairthe a fhorléiriú mar thagairtí don Rialachán seo.

Airteagal 40 Teacht i bhfeidhm Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil an 20 Meitheamh 2019. Thar ceann Pharlaimint na hEorpa An tUachtarán A. TAJANI Thar ceann na Comhairle An tUachtarán G. CIAMBA

(1) IO C 389, 21.10.2016, lch. 67.

(2) IO C 185, 9.6.2017, lch. 82.

(3) Seasamh ó Pharlaimint na hEorpa an 16 Aibreán 2019 (nár foilsíodh fós san Iris Oifigiúil) agus cinneadh ón gComhairle an 13 Meitheamh 2019.

(4) Rialachán (AE) Uimh. 1380/2013 ó Pharlaimint na hEorpa agus ón gComhairle an 11 Nollaig 2013 maidir leis an gComhbheartas Iascaigh, lena leasaítear Rialachán (CE) Uimh. 1954/2003 ó Pharlaimint na hEorpa agus ón gComhairle agus Rialachán (CE) Uimh. 1224/2009 ón gComhairle agus lena n-aisghairtear Rialachán (CE) Uimh. 2371/2002 ón gComhairle, Rialachán (CE) Uimh. 639/2004 ón gComhairle agus Cinneadh 2004/585/CE ón gComhairle (IO L 354, 28.12.2013, lch. 22).

(5) Treoir 2008/56/CE ó Pharlaimint na hEorpa agus ón gComhairle an 17 Meitheamh 2008 lena mbunaítear creat do ghníomhaíocht chomhphobail i réimse an bheartais muirthimpeallachta (an Treoir Réime um Straitéis Mhuirí) (IO L 164, 25.6.2008, lch. 19).

(6) Treoir 92/43/CEE ón gComhairle an 21 Bealtaine 1992 maidir le gnáthóga nádúrtha agus fána agus flóra fiáine a chaomhnú (IO L 206, 22.7.1992, lch. 7).

(7) Treoir 2009/147/CE ó Pharlaimint na hEorpa agus ón gComhairle an 30 Samhain 2009 maidir le héin fhiáine a chaomhnú (IO L 20, 26.1.2010, lch. 7).

(8) Treoir 2000/60/CE ó Pharlaimint na hEorpa agus ón gComhairle an 23 Deireadh Fómhair 2000 lena mbunaítear creat do ghníomhaíocht Chomhphobail i réimse an bheartais uisce (IO L 327, 22.12.2000, lch. 1).

(9) IO L 123, 12.5.2016, lch. 1.

(10) Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún (IO L 55, 28.2.2011, lch. 13).

(11) Rialachán (CE) Uimh. 894/97 an 29 Aibreán 1997 lena leagtar síos bearta teicniúla áirithe chun acmhainní iascaigh a chaomhnú (IO L 132, 23.5.1997, lch. 1).

(12) Rialachán (CE) Uimh. 850/98 ón gComhairle an 30 Márta 1998 maidir le hacmhainní iascaigh a chaomhnú trí bhearta teicniúla chun óg-orgánaigh mhuirí a chosaint (IO L 125, 27.4.1998, lch. 1).

(13) Rialachán (CE) Uimh. 2549/2000 ón gComhairle an 17 Samhain 2000 lena mbunaítear bearta teicniúla breise maidir leis an stoc trosc i muir na hÉireann a aisghabháil (Roinn VIIa de CITM) (IO L 292, 21.11.2000, lch. 5).

(14) Rialachán (CE) Uimh. 254/2002 ón gComhairle an 12 Feabhra 2002 lena mbunaítear bearta a bheidh infheidhme in 2002 maidir leis an stoc trosc i muir na hÉireann a aisghabháil (roinn VIIa de CITM) (IO L 41, 13.2.2002, lch. 1).

(15) Rialachán (CE) Uimh. 812/2004 ón gComhairle an 26 Aibreáin 2004 lena leagtar síos bearta a bhaineann le foghabhálacha de chéiticigh in iascaigh agus lena leasaítear Rialachán (CE) Uimh. 88/98 (IO L 150, 30.4.2004, lch. 12).

(16) Rialachán (CE) Uimh. 2187/2005 ón gComhairle an 21 Nollaig 2005 maidir le hacmhainní iascaigh a chaomhnú trí bhearta teicniúla i Muir Bhailt, sna Belts agus in Øresund, lena leasaítear Rialachán (CE) Uimh. 1434/98 agus lena n-aisghairtear Rialachán (CE) Uimh. 88/98 (IO L 349, 31.12.2005, lch. 1).

(17) Rialachán (CE) Uimh. 1967/2006 ón gComhairle an 21 Nollaig 2006 maidir le bearta bainistíochta i leith saothrú inbhuanaithe acmhainní iascaigh sa Mheánmhuir, lena leasaítear Rialachán (CEE) Uimh. 2847/93 agus lena n-aisghairtear Rialachán (CE) Uimh. 1626/94 (IO L 409, 30.12.2006, lch. 11).

(18) Rialachán (CE) Uimh. 1224/2009 ón gComhairle an 20 Samhain 2009, lena mbunaítear córas rialaithe Aontais chun comhlíonadh rialacha an chomhbheartais iascaigh a áirithiú, lena leasaítear Rialachán (CE) 847/96, Rialachán (CE) Uimh. 2371/2002, Rialachán (CE) Uimh. 811/2004, Rialachán (CE) Uimh. 768/2005, Rialachán (CE) Uimh. 2115/2005, Rialachán (CE) Uimh. 2166/2005, Rialachán (CE) Uimh. 388/2006, Rialachán (CE) Uimh. 509/2007, Rialachán (CE) Uimh. 676/2007, Rialachán (CE) Uimh. 1098/2007, Rialachán (CE) Uimh. 1300/2008, Rialachán (CE) Uimh. 1342/2008, agus lena n-aisghairtear Rialachán (CEE) Uimh. 2847/93, Rialachán (CE) Uimh. 1627/94 agus Rialachán (CE) Uimh. 1966/2006, (IO L 343, 22.12.2009, lch. 1).

(19) Rialachán (AE) 2016/1139 ó Pharlaimint na hEorpa agus ón gComhairle an 6 Iúil 2016 lena mbunaítear plean ilbhliantúil do na stoic troisc, scadáin agus saláin i Muir Bhailt agus don iascach a shaothraíonn na stoic sin, lena leasaítear Rialachán (CE) Uimh. 2187/2005 ón gComhairle agus lena n-aisghairtear Rialachán (CE) Uimh. 1098/2007 ón gComhairle (IO L 191, 15.7.2016, lch. 1).

(20) Rialachán (AE) 2018/973 ó Pharlaimint na hEorpa agus ón gComhairle an 4 Iúil 2018 lena mbunaítear plean ilbhliantúil do stoic ghrinnill sa Mhuir Thuaidh agus don iascach a shaothraíonn na stoic sin, lena sonraítear mionsonraí maidir le cur chun feidhme na hoibleagáide gabhálacha a thabhairt i dtír sa Mhuir Thuaidh agus lena n-aisghairtear Rialachán (CE) Uimh. 676/2007 agus Rialachán (CE) Uimh. 1342/2008 ón gComhairle (IO L 179, 16.7.2018, lch. 1).

(21) Rialachán (AE) 2019/472 ó Pharlaimint na hEorpa agus ón gComhairle an 19 Márta 2019 lena mbunaítear plean ilbhliantúil do stoic a dhéantar a iascach in Uiscí an Iarthair agus sna huiscí máguaird agus d’iascaigh a shaothraíonn na stoic sin, lena leasaítear Rialacháin (AE) 2016/1139 agus (AE) 2018/973 agus lena n-aisghairtear Rialacháin (CE) Uimh. 811/2004, (CE) Uimh. 2166/2005, (CE) Uimh. 388/2006, (CE) Uimh. 509/2007 agus (CE) Uimh. 1300/2008 ón gComhairle (IO L 83, 25.3.2019, lch. 1).

(22) Rialachán (AE) 2019/1022 ó Pharlaimint na hEorpa agus ón gComhairle an 20 Meitheamh 2019 lena mbunaítear plean ilbhliantúil don iascach a shaothraíonn stoic ghrinnill sa Mhuir Thuaidh agus lena n-aisghairtear Rialachán (AE) Uimh. 508/2014 (IO L 172, 26.6.2019, lch.1).

(23) Is é an sainiú atá ar ranna CITM (an Chomhairle Idirnáisiúnta um Thaiscéalaíocht na Mara) an sainiú atá air i Rialachán (CE) Uimh. 218/2009 ó Pharlaimint na hEorpa agus ón gComhairle an 11 Márta 2009 maidir le Ballstáit atá ag iascaireacht san Atlantach Thoir Thuaidh do thíolacadh staidrimh ar ghabháil ainmniúil (IO L 87, 31.3.2009, lch. 70).

(24) Is é an sainiú atá ar limistéir CECAF (an tAtlantach Thoir Láir nó mórlimistéar iascaireachta FAO 34) an sainiú atá air i Rialachán (CE) Uimh. 216/2009 ó Pharlaimint na hEorpa agus ón gComhairle an11 Márta 2009 maidir le Ballstáit atá ag iascaireacht i limistéir áirithe seachas i limistéir an Atlantaigh Thuaidh do thíolacadh staidrimh ar ghabháil ainmniúil (IO L 87, 31.3.2009, lch. 1).

(25) Rialachán (AE) Uimh. 1343/2011 ó Pharlaimint na hEorpa agus ón gComhairle an 13 Nollaig 2011 maidir le forálacha áirithe i ndáil le hiascaireacht i limistéar Chomhaontú CIGM (An Coimisiún Iascaigh Ginearálta don Mheánmhuir) agus lena leasaítear Rialachán (CE) Uimh. 1967/2006 ón gComhairle maidir le bearta bainistithe do shaothrú inbhuanaithe acmhainní iascaigh sa Mheánmhuir (IO L 347, 30.12.2011, lch. 44).

(26) Rialachán (AE) Uimh. 1236/2010 ó Pharlaimint na hEorpa agus ón gComhairle an 15 Nollaig 2010 lena leagtar síos scéim um rialú agus um fhorfheidhmiú a mbeidh feidhm aige sa limistéar atá cumhdaithe leis an gCoinbhinsiún um chomhar iltaobhach sa todhchaí in iascaigh an Atlantaigh Thoir Thuaidh lena n-aisghairtear Rialachán (CE) Uimh. 2791/1999 ón gComhairle (IO L 348, 31.12.2010, lch. 17).

(27) Rialachán (CE) Uimh. 734/2008 ón gComhairle an 15 Iúil 2008 maidir le héiceachórais leochaileacha mhuirí ar an mórmhuir a chosaint ar éifeacht dhochrach gléasanna iascaireachta grinnill (IO L 201, 30.7.2008, lch. 8).

(28) Rialachán (AE) Uimh. 1379/2013 ó Pharlaimint na hEorpa agus ón gComhairle an 11 Nollaig 2013 maidir le comheagrú na margaí i dtáirgí iascaigh agus dobharshaothraithe, lena leasaítear Rialachán (CE) Uimh. 1184/2006 ón gComhairle agus Rialachán (CE) Uimh. 1224/2009 ón gComhairle agus lena n-aisghairtear Rialachán (CE) Uimh. 104/2000 (IO L 354, 28.12.2013, lch. 1).